[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 15.5.2007

COM(2007) 243 τελικό

2007/0088 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

σχετικά με τη σύσταση της «κοινής επιχείρησης ARTEMIS» για την υλοποίηση κοινής τεχνολογικής πρωτοβουλίας στα ενσωματωμένα συστήματα υπολογιστών {SEC(2007) 582}{SEC(2007) 583}

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης |

110 | Αιτιολόγηση και στόχοι της πρότασης Η ικανότητα της Ευρώπης να εφευρίσκει εξειδικευμένες λύσεις για τα ενσωματωμένα ηλεκτρονικά συστήματα έχει επιτρέψει στην ΕΕ να κατακτήσει μεγάλο μερίδιο της αγοράς σε τομείς αποφασιστικής σημασίας όπως στην αυτοκινητοβιομηχανία, τη βιομηχανία και την ενέργεια, τις τηλεπικοινωνίες ή την αεροδιαστημική. Η ηγετική αυτή θέση πρέπει να ενισχυθεί με την αξιοποίηση της νέας γενιάς συστημάτων τεχνολογιών των πληροφοριών που ήδη μεταβάλλουν την οικονομία και την κοινωνία μας: η «ενσωμάτωση ευφυΐας» προσφέρει νέες λειτουργίες και προσθέτει αξία στα καθημερινά προϊόντα, από αυτοκίνητα και αεροπλάνα έως κινητά τηλέφωνα και βηματοδότες, καθώς και αυξάνει την παραγωγικότητα στην κατασκευή και διανομή αγαθών και στην παροχή υπηρεσιών. Τα ενσωματωμένα συστήματα κατέχουν αποφασιστική σημασία όχι μόνο για το δυναμικό καινοτομίας και ανταγωνιστικότητας των υφιστάμενων ευρωπαϊκών βιομηχανικών κλάδων αλλά και διότι ανοίγουν το δρόμο τη δημιουργία εντελώς νέων αγορών και κοινωνιακών εφαρμογών - από ατομικά συστήματα υγείας έως την παρακολούθηση του περιβάλλοντος. Το ειδικό πρόγραμμα Συνεργασία[1] του 7ου προγράμματος πλαισίου της Ευρωπαϊκής Κοινότητας για δραστηριότητες έρευνας, τεχνολογικής ανάπτυξης και επίδειξης (2007-2013), εισάγει τις κοινές τεχνολογικές πρωτοβουλίες (ΚΤΠ) ως ένα νέο τρόπο για την υλοποίηση συμπράξεων μεταξύ δημόσιου και ιδιωτικού τομέα υπέρ της έρευνας σε ευρωπαϊκό επίπεδο. Οι ΚΤΠ αποτελούν έκφραση της ισχυρής δέσμευσης της ΕΕ υπέρ του συντονισμού των ερευνητικών προσπαθειών. Σκοπός είναι να επιτευχθεί μεγαλύτερη στρατηγική εστίαση μέσω της υποστήριξης κοινών φιλόδοξων ερευνητικών θεματολογιών σε τομείς κρίσιμους για την ανταγωνιστικότητα και τη μεγέθυνση της οικονομίας, έτσι ώστε να συγκεντρωθεί και να συντονιστεί σε επίπεδο ΕΕ μια κρίσιμη μάζα έρευνας που να αφορά όλες τις πηγές επενδύσεων σε Ε&Α –δημόσιες ή ιδιωτικές-, να παρέχει στενότερη σύνδεση μεταξύ έρευνας και καινοτομίας και να συμβάλει στην υλοποίηση του Ευρωπαϊκού Χώρου Έρευνας και στην επίτευξη των ευρωπαϊκών στόχων για την ανταγωνιστικότητα. Στο ειδικό πρόγραμμα Συνεργασία τα ενσωματωμένα συστήματα υπολογιστών προσδιορίζονται ως ένας από τους τομείς όπου μια ΚΤΠ θα ήταν ιδιαίτερα χρήσιμη. Οι ΚΤΠ προέρχονται κυρίως από τις Ευρωπαϊκές Τεχνολογικές Πλατφόρμες (ΕΤΠ). Λίγες ΕΤΠ έχουν επιτύχει μια τόσο φιλόδοξη κλίμακα και εμβέλεια που να απαιτεί ουσιαστική κινητοποίηση δημόσιων και ιδιωτικών πόρων με σκοπό την εφαρμογή σημαντικών στοιχείων των στρατηγικών θεματολογίων έρευνας. Οι ΚΤΠ προτείνονται ως αποδοτικό μέσο για την αντιμετώπιση των αναγκών αυτών των ΕΤΠ. Με την παρούσα πρόταση επιδιώκεται η σύσταση κοινής επιχείρησης για την εφαρμογή ΚΤΠ σε ενσωματωμένα συστήματα υπολογιστών (ΚΤΠ ARTEMIS). Με την ΚΤΠ ARTEMIS επιδιώκεται η δημιουργία ενιαίου πανευρωπαϊκού προγράμματος Ε&Α το οποίο θα επικουρήσει την ευρωπαϊκή βιομηχανία ώστε να επιτύχει ηγετική θέση παγκοσμίως στις ενσωματωμένες τεχνολογίες υπολογιστών. Αυτή η ΚΤΠ θα συνδυάζει, για πρώτη φορά, μια κρίσιμη μάζα εθνικών, κοινοτικών και ιδιωτικών πόρων σε ένα συνεκτικό, ευέλικτο και αποτελεσματικό νομικό πλαίσιο· Επίσης, θα αυξήσει τις επενδύσεις στην Ε&Α στην Ευρώπη, παρέχοντας κίνητρα για τη βιομηχανία και τα κράτη μέλη ώστε να αυξήσουν τις δαπάνες τους σε Ε&Α. |

120 | Γενικό πλαίσιο Τα ενσωματωμένα συστήματα είναι οι υπολογιστές που χρησιμοποιούνται σε μεγαλύτερα συστήματα για τον έλεγχο εξοπλισμού όπως αυτοκίνητα, οικιακές συσκευές, συσκευές επικοινωνίας, συστήματα ελέγχου και μηχανές γραφείου. Καθίστανται αναπόσπαστο και συχνά αόρατο συστατικό του κόσμου μας και σήμερα είναι παρόντα σχεδόν παντού. Περισσότερο από το 90% των υπολογιστών είναι ενσωματωμένοι σε τέτοια συστήματα και προβλέπεται ότι έως το 2010 θα υπάρχουν περισσότερα από 16 δισεκ. ενσωματωμένες ηλεκτρονικές διατάξεις και περισσότερα από 40 δισεκ. το 2020. Στην προσεχή πενταετία, το μερίδιο των ενσωματωμένων συστημάτων στην αξία του τελικού προϊόντος αναμένεται να φθάσει πρωτοφανή επίπεδα σε καίριους βιομηχανικούς τομείς (π.χ. 36% στα αυτοκίνητα, 37% στις τηλεπικοινωνίες και 41% στις ηλεκτρονικές συσκευές ευρείας κατανάλωσης). Ωστόσο, η υφιστάμενη δομή της ευρωπαϊκής βιομηχανίας δεν παρέχει το απαραίτητο πλαίσιο στο οποίο να αναπτυχθούν οι τεχνολογίες ευρείας διάδοσης και τα πρότυπα που χρειάζονται για να αντιμετωπιστούν οι τεράστιες προκλήσεις που τίθενται από τον αυξανόμενο αριθμό και την πολυπλοκότητα των ενσωματωμένων συστημάτων και των εφαρμογών τους. Η ανταγωνιστικότητα και η ικανότητα καινοτομίας της ΕΕ διατρέχει κίνδυνο: Η ευρωπαϊκή οικονομία πρέπει να επωφεληθεί από τις νέες αγορές που θα δημιουργηθούν από την «ενσωμάτωση ευφυΐας», και να αποφευχθεί το κακό προηγούμενο με τους επιτραπέζιους υπολογιστές και το διαδίκτυο όπου οι κύριοι ωφεληθέντες βρίσκονται εκτός ΕΕ. Ακόμη, μόνον όταν η Ευρώπη μπορέσει να διαπλάσει και να συγκρατήσει στο έδαφός της προικισμένα άτομα, τότε θα μπορέσει να προσελκύσει και να διατηρήσει τους καλύτερους ερευνητές. Τέλος, υφίσταται και «πολιτιστικός» κίνδυνος: τα νέα συστήματα θα επηρεάσουν σε βάθος τη ζωή των ευρωπαίων πολιτών. Η ευρωπαϊκή βιομηχανία πρέπει να είναι σε θέση να ανταποκριθεί στην εσωτερική ζήτηση με τρόπο που να αναγνωρίζει τις προτιμήσεις και τις αξίες μας. Όμως, παρά την οικονομική σημασία της τεράστιας αυτής πρόκλησης, η ΕΕ πραγματοποιεί μικρότερες επενδύσεις για την έρευνα σε ενσωματωμένα συστήματα σε σχέση με τις ΗΠΑ και την Ιαπωνία. Επιπλέον, οι ευρωπαϊκές επενδύσεις, λόγω του κατακερματισμένου χαρακτήρα τους, δεν συγκροτούν πειστική απάντηση. Με τα κοινοτικά προγράμματα πλαίσιο έχουν πραγματοποιηθεί στο παρελθόν σημαντικές επενδύσεις, αλλά ο προϋπολογισμός τους είναι εξαιρετικά περιορισμένος σε σύγκριση με το συνολικό δημόσιο προϋπολογισμό για την Ε&Α στην Ευρώπη. Το διακυβερνητικό σύστημα Eureka είναι πολύτιμο και ορισμένα εθνικά προγράμματα δραστηριοποιούνται στον τομέα αυτό· ωστόσο, όλες αυτές οι προσπάθειες είναι διάσπαρτες και δεν επικεντρώνονται σε κοινούς στόχους. |

139 | Υφιστάμενες διατάξεις στο πεδίο που αφορά η πρόταση Δεν υπάρχουν ισχύουσες διατάξεις στον τομέα τον οποίο αφορά η πρόταση. |

140 | Συνοχή με τις άλλες πολιτικές και στόχους της Ένωσης Το 7ο πρόγραμμα πλαίσιο (7ο ΠΠ) αποτελεί σημαντική αφετηρία για την Ευρώπη και αντικατοπτρίζει τη συναίνεση ότι η Ευρώπη οφείλει να πολλαπλασιάσει τις προσπάθειές της για την αύξηση και την καλύτερη απόδοση των επενδύσεων της στην Ε&Α έτσι ώστε να αποκτήσει τον κατάλληλο εξοπλισμό για να καταστεί μια ανταγωνιστική και δυναμική οικονομία της γνώσης. Οι ΚΤΠ αποτελούν σημαντική καινοτομία στο 7ο ΠΠ για την επίτευξη μεγαλύτερης στρατηγικής εστίασης και συντονισμού, με τη συγκέντρωση κρίσιμης μάζας για την έρευνα σε καίριους τομείς και την στενότερη σύνδεση μεταξύ έρευνας και καινοτομίας. Η εφαρμογή της ΚΤΠ θα συμβάλει άμεσα στην υλοποίηση του στόχου ανταγωνιστικότητας της Λισαβόνας και των στόχων της Βαρκελώνης για τις ερευνητικές δαπάνες. Τα αποτελέσματα της ΚΤΠ ARTEMIS σε καίριους τομείς εφαρμογής θα συμβάλουν επίσης έμμεσα σε άλλες κοινοτικές πολιτικές, όπως στην πολιτική για το περιβάλλον (παρακολούθηση και διαχείριση), τις μεταφορές (ασφάλεια), την ενέργεια (διαχείριση και έλεγχος) και την εσωτερική αγορά (πρότυπα για ενσωματωμένα προϊόντα και υπηρεσίες). Η προτεινόμενη πρωτοβουλία αποτελεί τμήμα ευρύτερης κοινοτικής στρατηγικής για την κάλυψη του χάσματος καινοτομίας, η οποία περιλαμβάνει, μεταξύ άλλων, την πρόταση ίδρυσης του Ευρωπαϊκού Ινστιτούτου Τεχνολογίας (EIT). |

Διαβούλευση με τα ενδιαφερόμενα μέρη και αξιολογηση του αντικτυπου |

Διαβουλεύσεις με τα ενδιαφερόμενα μέρη |

211 | Μέθοδοι διαβούλευσης, κύριοι κλάδοι στόχοι και γενικά χαρακτηριστικά των απαντησάντων Μετά τη δημιουργία της τεχνολογικής πλατφόρμας ARTEMIS τον Ιανουάριο του 2004, ακολούθησαν εκτεταμένες διαβουλεύσεις της Επιτροπής με τα ενδιαφερόμενα μέρη στην Ε&Α για τα ενσωματωμένα συστήματα. Οι διαβουλεύσεις με τις εθνικές αρχές πραγματοποιήθηκαν στο πλαίσιο της «ομάδας αντικατοπτρισμού» της πλατφόρμας στην οποία συμμετέχουν εκπρόσωποι από 24 κράτη μέλη και χώρες συνδεδεμένες στο πρόγραμμα πλαίσιο. Το στρατηγικό πρόγραμμα έρευνας, οι πτυχές της διακυβέρνησης και το επιχειρησιακό σκέλος της κοινής επιχείρησης παρουσιάστηκαν και εξετάστηκαν σε σημαντικές δημόσιες εκδηλώσεις, όπως οι ετήσιες διασκέψεις για την ARTEMIS (Ρώμη 2004, Παρίσι 2005, Γκρατς 2006), η διάσκεψη ΤΠΕ 2006 για τις τεχνολογίες της κοινωνίας της πληροφορίας (Ελσίνκι) και η δημόσια παρουσίαση του στρατηγικού θεματολογίου έρευνας της ARTEMIS το Μάρτιο του 2006 (Βρυξέλλες). Στο τελικό στάδιο της διαδικασίας, στις πολυάριθμες συνεδριάσεις (με τη συνδρομή ανεξάρτητων συμβούλων εμπειρογνωμόνων) πραγματοποιήθηκαν εκτεταμένες συζητήσεις όσον αφορά τη συγκέντρωση και επανεξέταση των προηγούμενων πορισμάτων από τις οποίες προέκυψε περαιτέρω συμβολή στην αξιολόγηση της διοικητικής δομής και του αντίκτυπου της πρωτοβουλίας. Όσον αφορά τον οικονομικό αντίκτυπο, στη διαβούλευση εξετάστηκαν κυρίως στοιχεία της αγοράς ελεύθερης χρήσης και συγκεκριμένα δύο μελέτες που δημοσιεύθηκαν το 2005 (η μία καταρτίστηκε ύστερα από ανοικτή πρόσκληση υποβολής προσφορών της Επιτροπής) και παρέχουν, αφενός, λεπτομερή εικόνα του συνολικού τομέα των ενσωματωμένων συστημάτων, λαμβάνοντας υπόψη τεχνολογικές, τομεακές, χρηματοδοτικές και πτυχές της αγοράς, και, αφετέρου, ποσοτική αξιολόγηση του αντίκτυπου που έχουν οι δραστηριότητες στον τομέα του λογισμικού στην παγκόσμια οικονομία, δίνοντας έμφαση στην εσωτερική ανάπτυξη των ενσωματωμένων συστημάτων και των συστημάτων έντασης λογισμικού στους τομείς ΤΠΕ και μη ΤΠΕ. |

212 | Σύνοψη των απαντήσεων και τρόπος με τον οποίον ελήφθησαν υπόψη Η εκτεταμένη και συνεχής συμμετοχή των δημόσιων και ιδιωτικών ενδιαφερομένων μερών στις διεργασίες διαβούλευσης επέτυχε έγκαιρη και συναφή συμβολή που συνεκτιμήθηκε κατά την κατάρτιση της πρότασης. |

Συγκέντρωση και χρήση εμπειρογνωμοσύνης |

221 | Σχετικοί επιστημονικοί τομείς /τομείς εμπειρογνωμοσύνης Κατά την ανάπτυξη του στρατηγικού θεματολογίου έρευνας (ΣΘΕ) που θα εφαρμοστεί μέσω της προτεινόμενης ΚΤΠ, χρησιμοποιήθηκε βιομηχανική και πανεπιστημιακή εμπειρογνωμοσύνη σε Ε&Α στα ενσωματωμένα συστήματακαθώς και η εμπειρογνωμοσύνη των εθνικών εκπροσώπων στην «ομάδα αντικατοπτρισμού» όσον αφορά τις πτυχές της διακυβέρνησης και της δημόσιας διοίκησης. |

222 | Χρησιμοποιηθείσα μέθοδος Οι εμπειρογνώμονες έλαβαν μέρος σε πολυάριθμες εξειδικευμένες συναντήσεις εργασίας και εξέτασαν στόχους και προτεραιότητες, συνεκτιμώντας τους κυριότερους ευρωπαϊκούς χάρτες πορείας, σημαντικές εκθέσεις, μελέτες και εισηγήσεις από το Eureka (συσπειρώσεις ITEA και Medea+). Στη συνέχεια, καταρτίστηκε το ΣΘΕ από μικρότερες ομάδες εμπειρογνωμόνων και επανεξετάσθηκε από την ευρύτερη κοινότητα. |

223 | Κυριότεροι οργανισμοί / εμπειρογνώμονες που συμμετείχαν στις διαβουλεύσεις Πραγματοποιήθηκαν διαβουλεύσεις με τις σημαντικότερες ευρωπαϊκές εταιρείες ενσωματωμένων συστημάτων, τους προμηθευτές τους και τους χρήστες καθώς και με τους πρωτοπόρους ερευνητικούς οργανισμούς στην Ευρώπη[2]. |

2249 | Σύνοψη των απόψεων που διατυπώθηκαν και ελήφθησαν υπόψη Δεν έχει αναφερθεί η ύπαρξη δυνητικά σοβαρών κινδύνων με μη αναστρέψιμες συνέπειες. |

225 | Η ΚΤΠ ARTEMIS μπορεί να κινητοποιήσει την απαιτούμενη κρίσιμη μάζα πόρων Ε&Α ώστε να εφαρμοστεί το ΣΘΕ και παρέχει ευέλικτη βάση για κοινή δημόσια-ιδιωτική δράση για τη δημιουργία ευνοϊκού κλίματος στην Ευρώπη για ανοικτή καινοτομία στα ενσωματωμένα συστήματα. |

226 | Χρησιμοποιηθέντα μέσα για τη δημοσιοποίηση των συμβουλών των εμπειρογνωμόνων Η πληροφόρηση για το ΣΘΕ και την ανάπτυξη μιάς ΚΤΠ επιτεύχθηκε μέσω των ανωτέρω δημόσιων εκδηλώσεων, μέσω της δημοσίευσης της έκθεσης «Building ARTEMIS» και του «Στρατηγικού θεματολογίου έρευνας» από την τεχνολογική πλατφόρμα ARTEMIS καθώς και μέσω των δικτυακών τόπων της Επιτροπής και της ARTEMIS. |

230 | Αξιολόγηση του αντικτύπου Η πρόταση κανονισμού αποτελεί αντικείμενο (συνημμένης στην πρόταση) αξιολόγησης του αντικτύπου από την Επιτροπή. Από την αξιολόγηση αυτή προκύπτει κυρίως ότι η ΚΤΠ ARTEMIS θα επιτύχει σημαντικά οφέλη ως προς το κόστος σχεδιασμού συστημάτων και ανάπτυξης του κύκλου ζωής σε σχέση με τη επιλογή αναφοράς («Συνέχιση της υφιστάμενης κατάστασης»). Επίσης, έχει μεγαλύτερη επίδραση στην κοινοτική συμβολή Ε&Α (εθνική και ιδιωτική) και παρέχει ένα πιο αποτελεσματικό και αξιόπιστο πλαίσιο για την Ε&Α και την καινοτομία, το οποίο αίρει την δημοσιονομική αβεβαιότητα, ενοποιώντας τις διαδικασίες και συντομεύοντας τις προθεσμίες για την υπογραφή των συμβάσεων σε σχέση με τη επιλογή αναφοράς. Με τον τρόπο αυτό θα διευρυνθεί η συμμετοχή και θα αυξηθεί ο αριθμός των νέων εταίρων στις δραστηριότητες Ε&Α. Ένα ακόμη πλεονέκτημα είναι ότι οι εθνικοί πόροι για την ΚΤΠ ARTEMIS θα κατανέμονται μέσω κοινών ευρωπαϊκών διαδικασιών και σχεδίων εργασιών, επιτυγχάνοντας έτσι παρόμοιο αποτέλεσμα με εκείνο των ευρωπαϊκών πόρων και ακόμη υψηλότερο από ό,τι στην επιλογή αναφοράς. |

Νομικά στοιχεια της προτασης |

305 | Συνοπτική παρουσίαση της προτεινόμενης δράσης Η πρόταση αφορά κανονισμό του Συμβουλίου για τη σύσταση της κοινής επιχείρησης ARTEMIS και την κατάρτιση του καταστατικού λειτουργίας της. |

310 | Νομική βάση Το άρθρο 171 της συνθήκης για την ίδρυση της Ευρωπαϊκής Κοινότητας. Η κοινή επιχείρηση θα είναι κοινοτικός οργανισμός και η εκτέλεση του προϋπολογισμού του υπόκειται, συνεπώς, σε απαλλαγή από το Ευρωπαϊκό Κοινοβούλιο[3], λαμβάνοντας βεβαίως υπόψη τις ιδιαιτερότητες που προκύπτουν από τη φύση των ΚΤΠ ως συμπράξεων μεταξύ δημοσίου και ιδιωτικού τομέα και ειδικότερα από τη συμβολή του ιδιωτικού τομέα. |

320 | Αρχή της επικουρικότητας |

Οι στόχοι της πρότασης δεν είναι δυνατόν να επιτευχθούν επαρκώς με τις ενέργειες των κρατών μελών, για τους ακόλουθους λόγους: |

321 | Τα κράτη μέλη δεν μπορούν να αντιμετωπίσουν μεμονωμένα τις προκλήσεις αυτές διότι δεν υφίσταται το κατάλληλο νομικό και οργανωτικό πλαίσιο σε επίπεδο ΕΕ. Η τρέχουσα ευρωπαϊκή χρηματοδότηση Ε&Α είναι κατακερματισμένη: σε εθνικό επίπεδο, συναφείς δραστηριότητες Ε&Α είναι διασκορπισμένες σε διάφορα, πολλές φορές, ασύνδετα προγράμματα. Πολλά κράτη μέλη συμμετέχουν στο σύστημα Eureka· πρόκειται όμως για προσέγγιση από την βάση στην κορυφή, με γνωστές αδυναμίες όπως οι μεγάλες καθυστερήσεις, οι διαδικαστικές επικαλύψεις και ο απρόβλεπτος χαρακτήρας της διαθέσιμης δημόσιας χρηματοδότησης. |

Οι στόχοι της πρότασης είναι δυνατόν να επιτευχθούν πληρέστερα με κοινοτική δράση για τους εξής λόγους: |

324 | Μόνον με την κοινοτική δράση μπορεί να θεσπιστεί ένα νομικό πλαίσιο που να επιτρέπει την αποτελεσματική συγκέντρωση πόρων από φορείς Ε&Α, την Επιτροπή και τις κυβερνήσεις των κρατών μελών. Η ευθυγράμμιση κοινοτικής και της εθνικής χρηματοδότησης θα συμβάλλει σημαντικά στην ανάπτυξη του Ευρωπαϊκού Χώρου Έρευνας. |

325 | Τα αναμενόμενα οφέλη από την πρωτοβουλία είναι τα ακόλουθα: o Ολοκλήρωση των εθνικών προσπαθειών για την επιδίωξη κοινών στόχων που θα προσδιορίζονται σε ευρωπαϊκό επίπεδο στο πλαίσιο του στρατηγικού θεματολογίου έρευνας και με επιλογή έργων Ε&Α με βάση ενιαία ευρωπαϊκή διαδικασία. Η ολοκλήρωση αυτή θα συμβάλλει στην οικοδόμηση του Ευρωπαϊκού Χώρου Έρευνας για τα ενσωματωμένα συστήματα υπολογιστών. o Μεγαλύτερη ευελιξία στην κινητοποίηση των πόρων των κρατών μελών που είναι έτοιμα να δράσουν για την επίτευξη κοινών στόχων. o Καταλυτικό αποτέλεσμα της κοινοτικής χρηματοδοτικής συνεισφοράς που θα προσφέρει κίνητρα στον τομέα και τα κράτη μέλη ώστε να αυξήσουν τη χρηματοδότηση τους, συμβάλλοντας έτσι άμεσα στην επίτευξη των στόχων της Βαρκελώνης. o Αποτελεσματικότητα του προγράμματος με το συνδυασμό των ισχυρών σημείων του Εureka και των ευρωπαϊκών προγραμμάτων και υπέρβαση των αδυναμιών τους. Σε σύγκριση με το Eureka, θα αποφευχθεί η αβεβαιότητα ως προς τους εθνικούς προϋπολογισμούς και η επικάλυψη των διαδικασιών αξιολόγησης και παρακολούθησης. o Οικονομική αποτελεσματικότητα με τη μείωση του χρόνου υλοποίησης έργου, δίνοντας στον τομέα τη δυνατότητα ταχύτερης εκτέλεσης έργου και, συνεπώς, μείωσης του χρόνου διοχέτευσης στην αγορά των αποτελεσμάτων της έρευνας. o Οικονομικός αντίκτυπος από τη βελτίωση της ανταγωνιστικότητας της ευρωπαϊκής βιομηχανίας ως αποτέλεσμα της επίτευξης των τεχνολογικών στόχων. |

327 | Η ΚΤΠ ARTEMIS είναι μια πρωτοπόρα προσέγγιση που συνδυάζει τα πλεονεκτήματα της ευρωπαϊκής ολοκλήρωσης με την ταχεία προσαρμοστικότητα των βιομηχανικών στόχων και πολιτικών, και επιτρέπει στα κράτη μέλη ευελιξία στη συμμετοχή και στις εθνικές πιστώσεις με τρόπο που δεν είναι εφικτός με τα υφιστάμενα μέσα. |

Συνεπώς, η πρόταση είναι σύμφωνη με την αρχή της επικουρικότητας. |

Αρχή της αναλογικότητας Η πρόταση ανταποκρίνεται στην αρχή της αναλογικότητας για τους εξής λόγους: |

331 | Η προτεινόμενη κοινή επιχείρηση είναι η μόνη απλή λύση που πληροί τους όρους και τις απαιτήσεις για την επίτευξη των στόχων της δράσης. Πρόκειται για μακροπρόθεσμα βιώσιμη δομή, με νομική προσωπικότητα και παρέχει σαφές πλαίσιο συνεργασίας και συμμετοχής των φορέων Ε&Α, των εθνικών αρχών και της Κοινότητας σε σύμπραξη μεταξύ δημόσιου και ιδιωτικού τομέα. Η συμμετοχή όλων των ενδιαφερόμενων μερών έχει ύψιστη σημασία. Δεδομένου ότι η πρωτοβουλία επικεντρώνεται σε βιομηχανικούς στόχους καίριας σημασίας για την ανταγωνιστικότητα της οικονομίας, είναι απαραίτητο να συμμετάσχει ο τομέας έτσι ώστε να κατευθύνει τη διαμόρφωση των ερευνητικών προτεραιοτήτων και των πολιτικών καινοτομίας. Η συμμετοχή των κρατών μελών είναι απαραίτητη προκειμένου να κινητοποιηθεί η εθνική χρηματοδότηση που αποτελεί το μεγαλύτερο μέρος της δημόσιας προσπάθειας E&A στον τομέα. Τέλος, η Κοινότητα κατέχει αποφασιστικό ρόλο στην καθοδήγηση της διαδικασίας ολοκλήρωσης, της εξισορρόπησης των διαφόρων συμφερόντων των εταίρων και στην εξασφάλιση του κατάλληλου ελέγχου όσον αφορά την χρησιμοποίηση της κοινοτικής χρηματοδότησης. Με την προτεινόμενη δράση θα επιτευχθεί η απαραίτητη ολοκλήρωση σε επίπεδο ΕΕ ενώ θα διαμορφωθεί η ευελιξία που χρειάζεται για τη συμμετοχή των κρατών μελών. Επίσης, θα διατηρηθεί σε εθνικό επίπεδο η λήψη των περισσοτέρων αποφάσεων όπως οι αναλήψεις υποχρεώσεων για τις προσκλήσεις υποβολής προτάσεων και, όπου είναι δυνατόν, η διεξαγωγή εθνικών διαδικασιών για συμβάσεις επιδότησης, η διεκπεραίωση των αιτήσεων επιστροφής εξόδων, οι πληρωμές και οι λογιστικοί έλεγχοι. |

332 | Η κοινή επιχείρηση θα συγκροτήσει μια απλοποιημένη δομή για τη λήψη αποφάσεων και την οικονομική και διοικητική λειτουργία, κάνοντας χρήση των υφιστάμενων διαδικασιών σε εθνικό επίπεδο. Η εφαρμογή αυτή δεν επιβαρύνει τις εθνικές διοικήσεις, κάνει χρήση συμβασιακών προτύπων με τα οποία οι φορείς Ε&Α είναι εξοικειωμένοι και είναι ιδιαίτερα αποτελεσματική σε σχέση με το κόστος. Το κόστος λειτουργίας αναμένεται να είναι μικρότερο του 1,5% του συνολικού κόστους για τις δραστηριότητες Ε&Α που δρομολογούνται από την κοινή επιχείρηση. |

Επιλογή νομικού μέσου |

341 | Προτεινόμενα μέσα: κανονισμός. |

342 | Άλλα μέσα δεν προσφέρονται για τον(τους) ακόλουθο(ους) λόγο(ους): Απαιτείται κανονισμός του Συμβουλίου για τη δημιουργία νομικού πλαισίου που να επιτρέπει τον αποτελεσματικό συνδυασμό ιδιωτικών, εθνικών και κοινοτικών πόρων με συμμετοχή της Κοινότητας στην επιχείρηση. |

Δημοσιονομικές Επιπτώσεις |

401 | Η δημοσιονομική εκτίμηση επισημαίνει μέγιστη κοινοτική δαπάνη ύψους 420 εκατ. ευρώ για την αρχική φάση της κοινής επιχείρησης ARTEMIS (έως το 2017), η οποία θα πρέπει να αναληφθεί πριν από τις 31 Δεκεμβρίου 2013 (λήξη του προϋπολογισμού του 7ου προγράμματος πλαισίου). Μια αρχική δαπάνη ύψους 42,5 εκατ. ευρώ πρέπει να αναληφθεί εντός του 2008. |

Πρόσθετες πληροφορίες |

510 | Απλούστευση |

511 | Με την πρόταση απλουστεύονται οι διοικητικές διαδικασίες για τους δημόσιους (κοινοτικούς ή εθνικούς) και ιδιωτικούς φορείς. |

513 | Σε σύγκριση με τις υφιστάμενες χρηματοδοτικές διευθετήσεις στο πλαίσιο του Eureka, η κοινή επιχείρηση θα επιτύχει σημαντική απλούστευση: o Εξάλειψη της δημοσιονομικής αβεβαιότητας, μέσω επίσημων αναλήψεων υποχρεώσεων από τις εθνικές αρχές για τις προσκλήσεις υποβολής προτάσεων από την κοινή επιχείρηση. o Εξάλειψη των επαναλαμβανόμενων διαδικασιών αξιολόγησης που εφαρμόζονται τόσο σε εθνικό όσο και σε διακυβερνητικό επίπεδο. |

514 | o Μείωση του χρόνου και του κόστους προετοιμασίας των προτάσεων Ε&Α. o Ενοποίηση των διαδικασιών υποβολής εκθέσεων κατά την εκτέλεση του έργου. Μόνο μία φορά θα υποβάλλεται έκθεση για τα έργα στην κοινή επιχείρηση αντί της υποβολής εκθέσεων τόσο στο Eureka όσο και σε όλα τα κράτη που παρέχουν χρηματοδότηση. |

1. 2007/0088 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

σχετικά με τη σύσταση της «κοινής επιχείρησης ARTEMIS» για την υλοποίηση κοινής τεχνολογικής πρωτοβουλίας στα ενσωματωμένα συστήματα υπολογιστών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 171 και 172,

την πρόταση της Επιτροπής[4],

τη γνώμη του Ευρωπαϊκού Κοινοβουλίου[5],

τη γνώμη της Ευρωπαϊκής Οικονομικής και Κοινωνικής Επιτροπής[6],

Εκτιμώντας τα εξής:

(1) Στην απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013)[7], το οποίο αναφέρεται στο εξής ως “7ο πρόγραμμα πλαίσιο”, προβλέπεται χρηματοδοτική συνεισφορά της Κοινότητας στη συγκρότηση μακροπρόθεσμων συμπράξεων δημόσιου-ιδιωτικού τομέα υπό μορφή κοινής τεχνολογικής πρωτοβουλίας (ΚΤΠ) εκτελούμενων από κοινές επιχειρήσεις κατά την έννοια του άρθρου 171 της Συνθήκης. Οι εν λόγω ΚΤΠ απορρέουν από τις εργασίες των ευρωπαϊκών τεχνολογικών πλατφορμών, οι οποίες καθιερώθηκαν με το 6ο πρόγραμμα πλαίσιο, και καλύπτουν επιλεγμένες πτυχές της έρευνας στο αντίστοιχο πεδίο. Πρέπει να συνδυάζουν επενδύσεις του ιδιωτικού τομέα και ευρωπαϊκούς δημόσιους πόρους, συμπεριλαμβανομένων πόρων του 7ου προγράμματος πλαισίου.

(2) Στην απόφαση αριθ. 971/2006/ΕΚ του Συμβουλίου, της 19ης Δεκεμβρίου 2006[8], σχετικά με το ειδικό πρόγραμμα Συνεργασία για την εκτέλεση του 7ου προγράμματος πλαισίου της Ευρωπαϊκής Κοινότητας για τις δραστηριότητες έρευνας, τεχνολογικής ανάπτυξης και επίδειξης (2007-2013) (αναφέρεται στο εξής ως “ειδικό πρόγραμμα Συνεργασία”), υπογραμμίζεται η ανάγκη για φιλόδοξες πανευρωπαϊκές συμπράξεις δημόσιου-ιδιωτικού τομέα ώστε να επιταχυνθεί η ανάπτυξη τεχνολογιών μείζονος σημασίας μέσω ερευνητικών δράσεων ευρείας κλίμακας σε κοινοτικό επίπεδο, συμπεριλαμβανομένων ιδίως ΚΤΠ.

(3) Το θεματολόγιο της Λισαβόνας για την ανάπτυξη και την απασχόληση δίνει έμφαση στην ανάγκη δημιουργίας ευνοϊκών συνθηκών για τις επενδύσεις στη γνώση και την καινοτομία στην Ευρώπη ώστε να προωθηθούν η ανταγωνιστικότητα, η ανάπτυξη και η απασχόληση στην Κοινότητα.

(4) Στα συμπεράσματα του Συμβουλίου ανταγωνιστικότητας της 25-26 Νοεμβρίου 2004, ενθαρρύνεται η Επιτροπή να επεξεργαστεί περαιτέρω τις έννοιες της τεχνολογικής πλατφόρμας και της ΚΤΠ. Υπογραμμίζεται ότι οι πρωτοβουλίες αυτές θα μπορούσαν να συμβάλουν στον συντονισμό της σύνολης κοινοτικής ερευνητικής προσπάθειας αποβλέποντας στην επίτευξη συνέργειας με τις δραστηριότητες υφιστάμενων μηχανισμών, όπως οι EUREKA και COST, συνεκτιμώντας τη σημαντική συμβολή τους στην έρευνα και ανάπτυξη (Ε&Α).

(5) Ευρωπαϊκές εταιρείες και άλλοι ερευνητικοί και αναπτυξιακοί οργανισμοί που δραστηριοποιούνται στο πεδίο των ενσωματωμένων συστημάτων υπολογιστών πρωτοστάτησαν στη δημιουργία της ευρωπαϊκής τεχνολογικής πλατφόρμας στα «ενσωματωμένα συστήματα υπολογιστών», (στο εξής τεχνολογική πλατφόρμα ARTEMIS) βάσει του 6ου προγράμματος πλαισίου. Η τεχνολογική πλατφόρμα ARTEMIS κατάρτισε στρατηγικό θεματολόγιο έρευνας κατόπιν εκτενών διαβουλεύσεων με τους άμεσα ενδιαφερόμενους δημόσιους και ιδιωτικούς φορείς. Στο στρατηγικό θεματολόγιο έρευνας προσδιορίζονται οι προτεραιότητες στον τομέα των ενσωματωμένων συστημάτων υπολογιστών και συνιστώνται κατευθύνσεις για ΚΤΠ στο εν λόγω πεδίο.

(6) Η ΚΤΠ στα «ενσωματωμένα συστήματα υπολογιστών» ανταποκρίνεται στην ανακοίνωση της Επιτροπής της 6ης Απριλίου 2005[9] με τίτλο «Οικοδομώντας τον ΕΧΕ της γνώσης στην υπηρεσία της ανάπτυξης» και της 20ης Ιουλίου 2005[10] με τίτλο «Κοινές δράσεις για την ανάπτυξη και την απασχόληση: το κοινοτικό πρόγραμμα της Λισαβόνας» που καλεί σε νέα και περισσότερο φιλόδοξη προσέγγιση στις μεγάλης κλίμακας συμπράξεις δημόσιου-ιδιωτικού τομέα σε πεδία μείζονος ενδιαφέροντος για την ευρωπαϊκή ανταγωνιστικότητα, τα οποία έχουν εντοπιστεί κατά το διάλογο με τον κλάδο.

(7) Η ΚΤΠ στα «ενσωματωμένα συστήματα υπολογιστών» ανταποκρίνεται στην ανάγκη για υποστήριξη διεισδυτικών τεχνολογιών των πληροφοριών και επικοινωνιών, όπως προσδιορίζονται στην έκθεση «δημιουργία καινοτόμου Ευρώπης», του Ιανουαρίου 2006. Στην εν λόγω έκθεση συνιστάται επίσης το μοντέλο κοινής τεχνολογίας ARTEMIS για το συνδυασμό εθνικής και κοινοτικής χρηματοδότησης στο πλαίσιο σαφούς νομικής δομής και σύμφωνα με εναρμονισμένο και συντονισμένο τρόπο.

(8) Η ΚΤΠ στα «ενσωματωμένα συστήματα υπολογιστών» αναμένεται να δημιουργήσει αειφόρο σύμπραξη δημόσιου-ιδιωτικού τομέα και να αυξήσει και να διευκολύνει ιδιωτικές και δημόσιες επενδύσεις στον τομέα των ενσωματωμένων συστημάτων στην Ευρώπη, ο οποίος για το σκοπό του παρόντος κανονισμού περιλαμβάνει τα κράτη μέλη και τις συνδεδεμένες χώρες στο 7ο πρόγραμμα πλαίσιο. Με την ΚΤΠ στα «ενσωματωμένα συστήματα υπολογιστών» αναμένεται επίσης ότι θα επιτευχθεί αποτελεσματικός συντονισμός και συνέργεια πόρων και χρηματοδότησης από το πρόγραμμα πλαίσιο, τον κλάδο, εθνικά προγράμματα Ε&Α και διακυβερνητικά προγράμματα Ε&Α (EUREKA), συμβάλλοντας έτσι στην ενίσχυση της μελλοντικής οικονομικής μεγέθυνσης, ανταγωνιστικότητας και αειφόρου ανάπτυξης της Ευρώπης. Στόχος της τελικά πρέπει να είναι η ενίσχυση της συνεργασίας μεταξύ όλων ενδιαφερόμενων μερών όπως είναι η βιομηχανία, οι δημόσιες αρχές, τα πανεπιστημιακά και τα ερευνητικά κέντρα που συνεργάζονται και εστιάζουν στην ερευνητική προσπάθεια.

(9) Η ΚΤΠ στα «ενσωματωμένα συστήματα υπολογιστών» πρέπει να ορίσει ένα κοινώς αποδεκτό θεματολόγιο έρευνας, στο εξής το “θεματολόγιο έρευνας”, το οποίο θα ακολουθεί πιστά τις συστάσεις του στρατηγικού θεματολογίου έρευνας που έχει αναπτυχθεί από την ευρωπαϊκή τεχνολογική πλατφόρμα ARTEMIS. Το εν λόγω θεματολόγιο έρευνας προσδιορίζει και προβαίνει σε τακτική ανασκόπηση των ερευνητικών προτεραιοτήτων για την ανάπτυξη και έγκριση καίριων τεχνολογιών για τα ενσωματωμένα συστήματα υπολογιστών σε διάφορα πεδία εφαρμογής ώστε να ενισχυθεί η ευρωπαϊκή ανταγωνιστικότητα και να καταστεί δυνατή η εμφάνιση νέων αγορών και κοινωνιακών εφαρμογών.

(10) Η ΚΤΠ στα «ενσωματωμένα συστήματα υπολογιστών» πρέπει να ασχοληθεί με το σχεδιασμό, την ανάπτυξη και εγκατάσταση αειφανών, διαλειτουργικών, οικονομικά αποδοτικών, ισχυρών και ασφαλών ηλεκτρονικών συστημάτων και συστημάτων λογισμικού. Πρέπει να αποφέρει σχέδια και αρχιτεκτονικές αναφοράς που προσφέρουν κοινές αρχιτεκτονικές προσεγγίσεις για δεδομένο εύρος εφαρμογών, ενδιάμεσο λογισμικό που επιτρέπει αρραγή συνδεσιμότητα και διαλειτουργικότητα, και ολοκληρωμένες μεθόδους συστημικού σχεδιασμού και εργαλεία για ταχεία ανάπτυξη και δημιουργία πρωτότυπων.

(11) Η φιλοδοξία και το πεδίο εφαρμογής των δηλωμένων στόχων της ΚΤΠ στα «ενσωματωμένα συστήματα υπολογιστών», η κλίμακα των οικονομικών και τεχνικών πόρων που πρέπει να ενεργοποιηθούν, καθώς και η ανάγκη για επίτευξη αποτελεσματικού συντονισμού και συνέργειας πόρων και χρηματοδότησης, απαιτούν ανάληψη δράσης από την Κοινότητα Είναι κατά συνέπεια απαραίτητο να συσταθεί κοινή επιχείρηση (εφεξής αναφερόμενη ως «κοινή επιχείρηση ARTEMIS») βάσει του άρθρου 171 της συνθήκης ΕΚ ως νομική οντότητα για την υλοποίηση της ΚΤΠ στα «ενσωματωμένα συστήματα υπολογιστών». Για να εξασφαλιστεί η κατάλληλη διαχείριση των δραστηριοτήτων Ε&Α που εισήχθησαν από το 7ο πρόγραμμα πλαίσιο (2007-2013), συγκροτείται η κοινή επιχείρηση ARTEMIS για χρονική περίοδο που λήγει την 31η Δεκεμβρίου 2017, η οποία είναι δυνατόν να παραταθεί.

(12) Η κοινή επιχείρηση ARTEMIS πρέπει να είναι όργανο που θα συσταθεί από τις Κοινότητες και του οποίου απαλλαγή για την εκτέλεση του προϋπολογισμού του θα χορηγείται από το Ευρωπαϊκό Κοινοβούλιο[11] έπειτα από σύσταση του Συμβουλίου, συνεκτιμώντας ωστόσο τις ιδιαιτερότητες που προκύπτουν από το χαρακτήρα των ΚΤΠ ως συμπράξεων δημόσιου-ιδιωτικού τομέα και ιδίως από την συνεισφορά του ιδιωτικού τομέα στον προϋπολογισμό.

(13) Η κοινή επιχείρηση ARTEMIS αναλαμβάνει υποχρεώσεις που απορρέουν από διεθνείς συμφωνίες. Προς το σκοπό αυτό θεωρείται διεθνής οργανισμός κατά την έννοια του άρθρου 22 της οδηγίας 2004/17/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών[12], και του άρθρου 15 της οδηγίας 2004/18/ΕΚ του Ευρωπαϊκού Κοινοβουλίου και του Συμβουλίου της 31ης Μαρτίου 2004 περί συντονισμού των διαδικασιών σύναψης δημόσιων συμβάσεων έργων, προμηθειών και υπηρεσιών[13].

(14) Οι στόχοι της κοινής επιχείρησης ARTEMIS πρέπει να επιτευχθούν με συγκέντρωση πόρων από τον δημόσιο και τον ιδιωτικό τομέα για την υποστήριξη δραστηριοτήτων Ε&Α υπό μορφή έργων[14]. Για τον σκοπό αυτό, η κοινή επιχείρηση ARTEMIS πρέπει να είναι σε θέση να προκηρύσσει διαγωνισμούς υπό μορφή προσκλήσεων υποβολής προτάσεων με ανταγωνιστικά κριτήρια για την υλοποίηση τμημάτων του θεματολογίου έρευνας. Οι δραστηριότητες Ε&Α πρέπει να τηρούν τις θεμελιώδεις αρχές δεοντολογίας που εφαρμόζονται στο 7ο πρόγραμμα πλαίσιο.

(15) Τα ιδρυτικά μέλη της κοινής επιχείρησης ARTEMIS είναι η Ευρωπαϊκή Κοινότητα […] και η ARTEMISIA, ένωση που εκπροσωπεί εταιρείες και άλλους οργανισμούς Ε&Α που δραστηριοποιούνται στο πεδίο των ενσωματωμένων συστημάτων υπολογιστών στην Ευρώπη. Η κοινή επιχείρηση ARTEMIS πρέπει να είναι ανοιχτή στην προσχώρηση νέων μελών.

(16) Οι κανόνες οργάνωσης και λειτουργίας της κοινής επιχείρησης ARTEMIS πρέπει να καθορίζονται στο καταστατικό της κοινής επιχείρησης ARTEMIS.

(17) Η ARTEMISIA έχει υπογράψει επιστολή δέσμευσης για συνεισφορά στη συγκρότηση και υλοποίηση της κοινής επιχείρησης ARTEMIS, όπως ορίζεται στο καταστατικό της.

(18) Οι δραστηριότητες Ε&Α πρέπει να χρηματοδοτούνται τμηματικώς από τη συνεισφορά της Ευρωπαϊκής Κοινότητας στην κοινή επιχείρηση ARTEMIS.

(19) Η δημόσια χρηματοδότηση για τις δραστηριότητες Ε&Α, έπειτα από διαγωνισμούς υπό μορφή ανταγωνιστικών προσκλήσεων υποβολής προτάσεων της κοινής επιχείρησης ARTEMIS, πρέπει να αποτελούνται από εθνικές χρηματοοικονομικές συνεισφορές των κρατών μελών της ARTEMIS, ή/και χρηματοοικονομική συνεισφορά της κοινής επιχείρησης ARTEMIS. Η χρηματοοικονομική εισφορά της κοινής επιχείρησης ARTEMIS παρέχεται ως ποσοστό στις δαπάνες Ε&Α των συμμετεχόντων στα έργα. Το ποσοστό αυτό πρέπει να είναι ίδιο για όλους τους συμμετέχοντες σε έργα, σε οποιαδήποτε πρόσκληση υποβολής προτάσεων.

(20) Κατά τη διάρκεια της κοινής επιχείρησης ARTEMIS, οι οργανισμοί Ε&Α που συμμετέχουν σε έργα παρέχουν πόρους που ισούνται ή υπερβαίνουν τη συνολική δημόσια χρηματοδότηση για τις δραστηριότητες Ε&Α.

(21) Η ανάγκη εξασφάλισης σταθερών συνθηκών απασχόλησης και ισότιμης μεταχείρισης του προσωπικού, καθώς και προσέλκυσης ειδικευμένου επιστημονικού και τεχνικού προσωπικού περιωπής, επιβάλλει την εφαρμογή του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων («κανονισμός υπηρεσιακής κατάστασης») σε όλα τα μέλη του προσωπικού της κοινής επιχείρησης ARTEMIS.

(22) Λαμβανομένου υπόψη ότι η κοινή επιχείρηση ARTEMIS δεν θα εκπληροί οικονομικό σκοπό, είναι ανάγκη, για την εκτέλεση των καθηκόντων της, να εφαρμόζεται στην κοινή επιχείρηση ARTEMIS και στο προσωπικό της το πρωτόκολλο περί προνομίων και ασυλιών των Ευρωπαϊκών Κοινοτήτων.

(23) Ως οργανισμός με νομική προσωπικότητα, η κοινή επιχείρηση ARTEMIS πρέπει να λογοδοτεί για τις πράξεις της. Αρμόδιο, κατά περίπτωση, για την επίλυση διαφορών που προκύπτουν από τις δραστηριότητες της κοινής επιχείρησης είναι το Δικαστήριο των Ευρωπαϊκών Κοινοτήτων.

(24) Η Επιτροπή και η κοινή επιχείρηση ARTEMIS υποβάλλουν εκθέσεις προόδου σε τακτικά χρονικά διαστήματα προς το Συμβούλιο και το Ευρωπαϊκό Κοινοβούλιο.

(25) Η κοινή επιχείρηση ARTEMIS πρέπει, με την επιφύλαξη προηγούμενης διαβούλευσης με την Επιτροπή, να διέπεται από χωριστό χρηματοοικονομικό κανονισμό βάσει των αρχών του πλαισίου χρηματοοικονομικού κανονισμού του 2002[15] που να λαμβάνει υπόψη τις ειδικές επιχειρησιακές ανάγκες της, οι οποίες προκύπτουν ιδίως από την ανάγκη συνδυασμού κοινοτικής και εθνικής χρηματοδότησης για την αποδοτική και έγκαιρη υποστήριξη δραστηριοτήτων Ε&Α.

(26) Πρέπει να λαμβάνονται κατάλληλα μέτρα για την πρόληψη παρατυπιών και περιπτώσεων απάτης και να κινούνται οι αναγκαίες διαδικασίες για την ανάκτηση απολεσθέντων, αχρεωστήτως καταβληθέντων ή κακώς χρησιμοποιηθέντων κονδυλίων, σύμφωνα με τις διατάξεις του κανονισμού (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων[16], του κανονισμού (ΕΚ, Ευρατόμ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες[17] και του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου σχετικά με τις έρευνες που πραγματοποιούνται από την Ευρωπαϊκή υπηρεσία καταπολέμησης της απάτης (OLAF)[18].

(27) Η ακολουθητέα πολιτική για τη διανοητική ιδιοκτησία πρέπει να προωθεί τη δημιουργία και την αξιοποίηση των γνώσεων.

(28) Η Επιτροπή και η ARTEMISIA λαμβάνουν κάθε αναγκαίο προκαταρκτικό μέτρο για τη σύσταση της κοινής επιχείρησης ARTEMIS.

(29) Δεδομένου ότι ο στόχος της προτεινόμενης δράσης, συγκεκριμένα η σύσταση της κοινής επιχείρησης ARTEMIS, δεν μπορεί να επιτευχθεί επαρκώς από τα κράτη μέλη εξαιτίας της απουσίας ενδεδειγμένου νομικού και οργανωτικού πλαισίου σε ευρωπαϊκό επίπεδο, και επομένως μπορεί να επιτευχθεί καλύτερα σε κοινοτικό επίπεδο, καθώς μόνο μέσω κοινοτικής δράσης μπορεί να καθιερωθεί νομικό και οργανωτικό πλαίσιο Ε&Α που να παρέχει τη δυνατότητα αποτελεσματικής συγκέντρωσης πόρων από φορείς Ε&Α, την Επιτροπή και εθνικές κυβερνήσεις, μπορεί η Κοινότητα να θεσπίζει μέτρα, σύμφωνα με την αρχή της επικουρικότητας όπως παρατίθεται στο άρθρο 5 της Συνθήκης. Σύμφωνα με την αρχή της αναλογικότητας, όπως παρατίθεται στο εν λόγω άρθρο, ο παρών κανονισμός δεν υπερβαίνει ό,τι είναι απαραίτητο για την επίτευξη των εν λόγω στόχων.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Σύσταση κοινής επιχείρησης

1. Για την υλοποίηση της κοινής τεχνολογικής πρωτοβουλίας (ΚΤΠ) στα ενσωματωμένα συστήματα υπολογιστών, συστήνεται κοινή επιχείρηση υπό την έννοια του άρθρου 171 της Συνθήκης, αναφερόμενη στο εξής ως «κοινή επιχείρηση ARTEMIS» για χρονική περίοδο η οποία λήγει στις 31 Δεκεμβρίου 2017. Η περίοδος αυτή μπορεί να παραταθεί με αναθεώρηση του παρόντος κανονισμού.

2. Η κοινή επιχείρηση έχει νομική προσωπικότητα. Στα κράτη μέλη διαθέτει την ευρύτερη δυνατή νομική ικανότητα που αναγνωρίζεται από τη νομοθεσία τους σε νομικά πρόσωπα. Μπορεί, ιδίως, να αποκτά ή να διαθέτει ακίνητη και κινητή περιουσία και να παρίσταται ενώπιον δικαστηρίου.

Θεωρείται διεθνής οργανισμός υπό την έννοια του άρθρου 22 στοιχείο γ) της οδηγίας 2004/17/EΚ[19] και του άρθρου 15 στοιχείο γ) της οδηγίας 2004/18/EΚ[20].

3. Η έδρα της κοινής επιχείρησης βρίσκεται στις Βρυξέλλες (Βέλγιο).

4. Το καταστατικό της κοινής επιχείρησης ARTEMIS περιλαμβάνεται στο παράρτημα.

Άρθρο 2 Στόχοι

Η κοινή επιχείρηση ARTEMIS συμβάλλει στην υλοποίηση του 7ου προγράμματος πλαισίου της Ευρωπαϊκής Κοινότητας για δραστηριότητες έρευνας, τεχνολογικής ανάπτυξης και επίδειξης (2007-2013) και στο θεματικό τομέα “Τεχνολογίες πληροφοριών και επικοινωνιών” του ειδικού προγράμματος “Συνεργασία” για την υλοποίηση του 7ου προγράμματος πλαισίου δραστηριοτήτων έρευνας, τεχνολογικής ανάπτυξης και επίδειξης (2007-2013) της Ευρωπαϊκής Κοινότητας. Συμβάλλει ιδίως για:

(α) να καθοριστεί και υλοποιηθεί ερευνητικό θεματολόγιο για την ανάπτυξη καίριων τεχνολογιών στα ενσωματωμένα συστήματα υπολογιστών σε διάφορα πεδία εφαρμογής ώστε να ενισχυθεί η ευρωπαϊκή ανταγωνιστικότητα και να καταστεί δυνατή η εμφάνιση νέων αγορών και κοινωνιακών εφαρμογών. Οι δραστηριότητες για την υλοποίηση του θεματολογίου έρευνας αναφέρονται εφεξής ως «δραστηριότητες Ε&Α»·

(β) να υποστηριχθεί η υλοποίηση των δραστηριοτήτων Ε&Α, ιδίως με τη χορήγηση χρηματοδότησης σε συμμετέχοντες σε επιλεγμένα έργα[21] έπειτα από προσκλήσεις υποβολής προτάσεων με ανταγωνιστικά κριτήρια·

(γ) να προωθηθεί η σύμπραξη δημόσιου-ιδιωτικού τομέα που να στοχεύει στην κινητοποίηση και ομαδοποίηση κοινοτικών, εθνικών και ιδιωτικών προσπαθειών για την αύξηση των συνολικών επενδύσεων στην Ε&Α στο πεδίο των ενσωματωμένων συστημάτων υπολογιστών, καθώς και για την ενίσχυση της συνεργασίας μεταξύ δημόσιου και ιδιωτικού τομέα·

(δ) να εξασφαλιστεί η αποτελεσματικότητα και διάρκεια της ΚΤΠ στα ενσωματωμένα συστήματα υπολογιστών·

(ε) να επιτευχθεί συνέργεια και συντονισμός των ευρωπαϊκών προσπαθειών Ε&Α στο πεδίο των ενσωματωμένων συστημάτων υπολογιστών, συμπεριλαμβανομένης της σταδιακής ολοκλήρωσης στην κοινή επιχείρηση ARTEMIS των συναφών με το πεδίο αυτό δραστηριοτήτων, οι οποίες επί του παρόντος υλοποιούνται μέσω διακυβερνητικών μηχανισμών Ε&Α (EUREKA).

Άρθρο 3 Μέλη

1. Τα ιδρυτικά μέλη της κοινής επιχείρησης ARTEMIS (αναφέρονται στο εξής ως «ιδρυτικά μέλη») είναι:

(α) Η Ευρωπαϊκή Κοινότητα, εκπροσωπούμενη από την Επιτροπή·

(β) [ …… ]·

(γ) Η ένωση ARTEMISIA (εφεξής καλούμενη «ARTEMISIA»).

2. Υπό τον όρο ότι συμμερίζονται τους στόχους που περιγράφονται στο άρθρο 2, οι ακόλουθες οντότητες μπορούν να καταστούν μέλη της κοινής επιχείρησης ARTEMIS:

(α) άλλα κράτη μέλη και συνδεδεμένες χώρες με το 7ο πρόγραμμα πλαίσιο·

(β) οποιαδήποτε μη κοινοτική, μη υποψήφια και μη συνδεδεμένη χώρα (εφεξής καλούμενη «τρίτη χώρα») που διαθέτει πολιτικές και προγράμματα Ε&Α στο πεδίο των ενσωματωμένων συστημάτων υπολογιστών·

(γ) οποιαδήποτε νομική οντότητα που είναι σε θέση να συμβάλει με σημαντική οικονομική συνεισφορά στην επίτευξη των στόχων της κοινής επιχείρησης ARTEMIS.

3. Τα ιδρυτικά μέλη και τα νέα μέλη που προβλέπονται στην παράγραφο 2 αναφέρονται στο εξής ως «μέλη».

4. Τα κράτη μέλη και οι συνδεδεμένες χώρες που είναι μέλη της κοινής επιχείρησης ARTEMIS καλούνται στο εξής «μέλη της ARTEMIS».

Άρθρο 4 Χρηματοδότηση

1. Οι δραστηριότητες της κοινής επιχείρησης ARTEMIS χρηματοδοτούνται από κοινού, με χρηματοοικονομικές συνεισφορές σε τμηματικές καταβολές και συνεισφορές σε είδος των μελών της για την υποστήριξη των τρεχουσών δαπανών[22] και των δραστηριοτήτων Ε&Α.

2. Οι τρέχουσες δαπάνες της κοινής επιχείρησης ARTEMIS για τη χρονική περίοδο που λήγει την 31η Δεκεμβρίου 2017 χρηματοδοτούνται από τις ακόλουθες συνεισφορές:

(α) χρηματοοικονομική συνεισφορά από την ARTEMISIA έως 20 εκατ. ευρώ ή έως ποσοστό 1% του συνολικού κόστους των έργων[23], οποιοδήποτε ποσό είναι μεγαλύτερο, χωρίς όμως να υπερβαίνει τα 30 εκατ. ευρώ·

(β) χρηματοοικονομική συνεισφορά από την Κοινότητα έως 10 εκατ. ευρώ·

(γ) συνεισφορές σε είδος των κρατών μελών της ARTEMIS.

3. Οι δραστηριότητες Ε&Α της κοινής επιχείρησης ARTEMIS για τη χρονική περίοδο που λήγει την 31η Δεκεμβρίου 2017 χρηματοδοτούνται από τις ακόλουθες συνεισφορές:

(α) χρηματοοικονομική συνεισφορά από την Κοινότητα έως 410 εκατ. ευρώ για τη χρηματοδότηση έργων·

(β) χρηματοοικονομικές συνεισφορές από κράτη μέλη της ARTEMIS υπό μορφή ετήσιων πιστώσεων που καταβάλλονται απευθείας σε οργανισμούς Ε&Α οι οποίοι συμμετέχουν στις δραστηριότητες Ε&Α·

(γ) συνεισφορές σε είδος εκ μέρους οργανισμών Ε&Α ως συμμετοχή τους στο απαραίτητο κόστος για τη διεξαγωγή των έργων.

4. Η μέγιστη κοινοτική συνεισφορά στην κοινή επιχείρηση ARTEMIS ανέρχεται σε 420 εκατ. ευρώ, τα οποία καταβάλλονται από τις πιστώσεις του προϋπολογισμού που χορηγούνται στο θεματικό τομέα “Τεχνολογίες πληροφοριών και επικοινωνιών” του ειδικού προγράμματος “Συνεργασία” για την εφαρμογή του 7ου προγράμματος πλαισίου έρευνας, τεχνολογικής ανάπτυξης και επίδειξης (2007-2013), σύμφωνα με τις διατάξεις του άρθρου 54 παράγραφος 2 σημείο (β) του κανονισμού (ΕΚ, Ευρατόμ) αριθ. 1605/2002 του Συμβουλίου, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.

5. Οι λεπτομερέστεροι όροι για την κοινοτική χρηματοοικονομική συνεισφορά καθορίζονται μέσω γενικής συμφωνίας και ετήσιων χρηματοοικονομικών συμφωνιών που συνάπτονται μεταξύ της Επιτροπής, για λογαριασμό της Κοινότητας, και της κοινής επιχείρησης ARTEMIS.

6. Οι χρηματοοικονομικές συνεισφορές των μελών στην κοινή επιχείρηση ARTEMIS καταβάλλονται με τμηματικές δόσεις.

7. Κάθε νέο μέλος της κοινής επιχείρησης ARTEMIS εκτός των κρατών μελών ή των συνδεδεμένων χωρών, καταβάλλει χρηματοοικονομική συνεισφορά στην κοινή επιχείρηση ARTEMIS.

Άρθρο 5 Όργανα

Τα όργανα της κοινής επιχείρησης ARTEMIS είναι:

- το διοικητικό συμβούλιο·

- το συμβούλιο των δημόσιων αρχών·

- η επιτροπή βιομηχανίας και έρευνας·

- ο εκτελεστικός διευθυντής.

Άρθρο 6 Δημοσιονομικός κανονισμός

1. Ο δημοσιονομικός κανονισμός της κοινής επιχείρησης ARTEMIS βασίζεται στις αρχές του δημοσιονομικού κανονισμού πλαισίου[24]. Μπορεί να αποκλίνει από τον δημοσιονομικό κανονισμό πλαίσιο εφόσον τούτο απαιτείται από τις ειδικές επιχειρησιακές ανάγκες της κοινής επιχείρησης ARTEMIS και υπό την προϋπόθεση προηγούμενης διαβούλευσης με την Επιτροπή.

2. Η κοινή επιχείρηση ARTEMIS έχει δική της δυνατότητα εσωτερικού ελέγχου.

Άρθρο 7 Χρηματοδότηση δραστηριοτήτων Ε&Α

1. Η δημόσια χρηματοδότηση για έργα που επιλέγονται έπειτα από προσκλήσεις για υποβολή προτάσεων τις οποίες δημοσιεύει η κοινή επιχείρηση ARTEMIS, συνίσταται στις εθνικές χρηματοοικονομικές συνεισφορές από τα κράτη μέλη της ARTEMIS ή/και τις χρηματοοικονομικές συνεισφορές από την κοινή επιχείρηση ARTEMIS.

2. Η κοινοτική συνεισφορά στην κοινή επιχείρηση ARTEMIS χρησιμοποιείται για χρηματοδότηση των έργων έπειτα από προσκλήσεις υποβολής προσφορών με ανταγωνιστικό χαρακτήρα. Οι ακόλουθες νομικές οντότητες είναι επιλέξιμες για την εν λόγω χρηματοδότηση:

(α) νομικές οντότητες με έδρα στα κράτη μέλη της ARTEMIS, οι οποίες έχουν συνάψει συμφωνία επιχορήγησης για έργο αυτού του είδους με την αντίστοιχη εθνική αρχή, έπειτα από τις διαδικασίες ανάθεσης της κοινής επιχείρησης ARTEMIS·

(β) νομικές οντότητες με έδρα στα σε κράτη μέλη ή σε συνδεδεμένες χώρες που δεν είναι μέλη της κοινής επιχείρησης ARTEMIS. Στην περίπτωση αυτή, τα εν λόγω κράτη μπορούν να συνάπτουν με την κοινή επιχείρηση ARTEMIS ρυθμίσεις διοικητικού χαρακτήρα για να καθίσταται δυνατή η συμμετοχή των εταιριών και οργανισμών Ε&Α που είναι εγκατεστημένοι στο κράτος τους.

3. Στις προσκλήσεις υποβολής προσφορών που δρομολογούνται και δημοσιεύονται από την κοινή επιχείρηση ARTEMIS προσδιορίζεται ο συνολικός διαθέσιμος προϋπολογισμός για κάθε πρόσκληση. Στον προϋπολογισμό αυτό επισημαίνονται τα ποσά που δεσμεύονται σε εθνικό επίπεδο από κάθε κράτος μέλος της κοινής επιχείρησης ARTEMIS, καθώς και το εκτιμώμενο ποσό της χρηματοοικονομικής συνεισφοράς της κοινής επιχείρησης ARTEMIS. Στις προσκλήσεις αναφέρονται τα κριτήρια αξιολόγησης σε σχέση με τους στόχους της πρόσκλησης.

4. Η χρηματοοικονομική συνεισφορά της κοινής επιχείρησης ARTEMIS στον προϋπολογισμό κάθε πρόσκλησης ισούται με ποσοστό 55% του συνολικού ποσού που είχε δεσμευθεί από τα κράτη μέλη της ARTEMIS, εκτός εάν το συμβούλιο των δημόσιων αρχών αποφασίσει διαφορετικά έπειτα από πρόταση του εκπροσώπου της Κοινότητας.

5. Στις προσκλήσεις, την αξιολόγηση και την επιλογή των προτάσεων τηρούνται οι ακόλουθοι κανόνες:

(α) Οι προσκλήσεις υποβολής προτάσεων που δρομολογούνται από την κοινή επιχείρηση ARTEMIS είναι ανοιχτές για συμμετέχοντες εγκατεστημένους σε κράτη μέλη της ARTEMIS και σε κάθε άλλο κράτος μέλος της Ευρωπαϊκής Ένωσης ή συνδεδεμένης χώρας.

(β) Οι κοινοπραξίες συμμετεχόντων σε προτάσεις έργων που υποβάλλονται σε ανταπόκριση στις εν λόγω προσκλήσεις περιλαμβάνουν τουλάχιστον τρεις μη συνδεδεμένες νομικές οντότητες[25] εγκατεστημένες σε τουλάχιστον τρία κράτη μέλη της ARTEMIS.

(γ) Με τη διαδικασία αξιολόγησης και επιλογής εξασφαλίζεται ότι η κατανομή της δημόσιας χρηματοδότησης της κοινής επιχείρησης ARTEMIS ακολουθεί τις αρχές της αριστείας και του ανταγωνισμού.

(δ) Έπειτα από την αξιολόγηση των προτάσεων, το συμβούλιο των δημόσιων αρχών συντάσσει ιεραρχημένο κατάλογο προτάσεων με βάση σαφή κριτήρια αξιολόγησης και τη συνολική συμβολή τους για την επίτευξη των στόχων της πρόσκλησης.

(ε) Το συμβούλιο των δημόσιων αρχών αποφασίζει σχετικά με την επιλογή των προτάσεων και την κατανομή της δημόσιας χρηματοδότησης σε επιλεγμένες προτάσεις έως την εξάντληση των διαθέσιμων προϋπολογισμών, συνεκτιμώντας ενδεχόμενα εθνικά κριτήρια επιλεξιμότητας. Η εν λόγω απόφαση είναι δεσμευτική για τα κράτη μέλη της ARTEMIS, χωρίς περαιτέρω διαδικασίες αξιολόγησης ή επιλογής.

6. Στη χρηματοδότηση των έργων τηρούνται οι ακόλουθοι κανόνες:

(α) Η χρηματοοικονομική συνεισφορά της κοινής επιχείρησης ARTEMIS σε συμμετέχοντες σε έργα παρέχεται ως ποσοστό της συνολικής δαπάνης για την υλοποίηση του έργου, η οποία καθορίζεται κατά περίπτωση από τις χρηματοδοτούσες αρχές που συνάπτουν τις συμφωνίες επιχορήγησης. Το ποσοστό αυτό καθορίζεται σε ετήσια βάση από την κοινή επιχείρηση ARTEMIS και φθάνει έως 16,7%. Το ποσοστό είναι το ίδιο για όλους τους συμμετέχοντες σε έργα που προκύπτουν από οποιαδήποτε πρόσκληση υποβολής προτάσεων.

(β) Τα κράτη μέλη της ARTEMIS συνάπτουν συμφωνίες επιχορήγησης με συμμετέχοντες σε έργα σύμφωνα με τους εθνικούς τους κανόνες, ιδίως όσον αφορά κριτήρια επιλεξιμότητας και λοιπές απαραίτητες οικονομικές και νομικές απαιτήσεις. Κατά περίπτωση, εθνικές χρηματοοικονομικές συνεισφορές από κράτη μέλη της ARTEMIS καταβάλλονται απευθείας στους συμμετέχοντες στα έργα, σύμφωνα με τις εθνικές συμφωνίες επιχορήγησης. Τα κράτη μέλη της ARTEMIS καταβάλλουν βέλτιστες προσπάθειες για συντονισμό της σύναψης των συμφωνιών επιχορήγησης και έγκαιρη καταβολή των χρηματοοικονομικών συνεισφορών τους.

Άρθρο 8 Κανονισμός υπηρεσιακής κατάστασης προσωπικού

1. Για το προσωπικό της κοινής επιχείρησης ARTEMIS και για τον εκτελεστικό διευθυντή της ισχύουν οι αρχές του κανονισμού υπηρεσιακής κατάστασης του προσωπικού των Ευρωπαϊκών Κοινοτήτων και το καθεστώς που εφαρμόζεται στο λοιπό προσωπικό των Κοινοτήτων αυτών και οι κανόνες που θεσπίζονται από κοινού από τα θεσμικά όργανα των Ευρωπαϊκών Κοινοτήτων για τους σκοπούς εφαρμογής των εν λόγω κανονισμών υπηρεσιακής κατάστασης στην κοινή επιχείρηση ARTEMIS.

2. Η κοινή επιχείρηση ARTEMIS ασκεί έναντι του προσωπικού της τις εξουσίες που ανατίθενται στην αρμόδια για τους διορισμούς αρχή από τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων και στην αρμόδια για τη σύναψη συμβάσεων αρχή από το καθεστώς που εφαρμόζεται στο λοιπό προσωπικό των Ευρωπαϊκών Κοινοτήτων.

3. Το διοικητικό συμβούλιο, σε συμφωνία με την Επιτροπή, εγκρίνει τα απαραίτητα μέτρα εφαρμογής, σύμφωνα με τις διατάξεις του άρθρου 110 του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων.

4. Το διοικητικό συμβούλιο μπορεί να εγκρίνει διατάξεις που να επιτρέπουν σε εθνικούς εμπειρογνώμονες από τα κράτη μέλη να απασχολούνται με απόσπαση στην κοινή επιχείρηση ARTEMIS.

Άρθρο 9 Προνόμια και ασυλίες

Το πρωτόκολλο περί προνομίων και ασυλιών των Ευρωπαϊκών Κοινοτήτων εφαρμόζεται στην κοινή επιχείρηση ARTEMIS και στο προσωπικό της.

Άρθρο 10 Ευθύνη

1. Η συμβατική ευθύνη της κοινής επιχείρησης ARTEMIS διέπεται από το δίκαιο που εφαρμόζεται στις σχετικές συμβατικές διατάξεις.

2. Σε περίπτωση εξωσυμβατικής ευθύνης, η κοινή επιχείρηση ARTEMIS αποκαθιστά, σύμφωνα με τις κοινές γενικές αρχές των νομοθεσιών των κρατών μελών, οποιαδήποτε ζημία προκαλέσει το προσωπικό της κατά την εκτέλεση των καθηκόντων του.

3. Τυχόν πληρωμές εκ μέρους της κοινής επιχείρησης ARTEMIS συνεπεία της αναφερόμενης στις παραγράφους 1 και 2 ευθύνης, καθώς και τα εξ αυτής έξοδα και δαπάνες, θεωρούνται ως δαπάνες, της κοινής επιχείρησης ARTEMIS και καλύπτονται από τους πόρους της κοινής επιχείρησης ARTEMIS.

Άρθρο 11 Αρμοδιότητα του Δικαστηρίου των ΕΚ και εφαρμοστέα νομοθεσία

1. Το Δικαστήριο των ΕΚ έχει αρμοδιότητα να αποφαίνεται:

(α) επί οποιασδήποτε διαφοράς μεταξύ των μελών, η οποία αναφέρεται στο αντικείμενο του παρόντος κανονισμού ή/και στο καταστατικό που αναφέρεται στο άρθρο 1·

(β) δυνάμει οποιασδήποτε ρήτρας διαιτησίας που περιλαμβάνεται σε συμφωνίες και συμβάσεις που συνάπτονται από την κοινή επιχείρηση ARTEMIS·

(γ) επί προσφυγών που ασκούνται κατά της κοινής επιχείρησης ARTEMIS, συμπεριλαμβανομένων αποφάσεων των οργάνων της, υπό τους όρους των άρθρων 230 και 232 της Συνθήκης·

(δ) επί διαφορών που αναφέρονται σε αποζημιώσεις για ζημίες που προκαλεί το προσωπικό της κοινής επιχείρησης ARTEMIS κατά την εκτέλεση των καθηκόντων του.

2. Για κάθε θέμα που δεν καλύπτεται από τον παρόντα κανονισμό ή από άλλες κοινοτικές νομοθετικές πράξεις εφαρμόζεται η νομοθεσία του κράτους όπου έχει την έδρα της η κοινή επιχείρηση ARTEMIS.

Άρθρο 12 Υποβολή εκθέσεων, αξιολόγηση και απαλλαγή

1. Η Επιτροπή υποβάλλει στο Ευρωπαϊκό Κοινοβούλιο και το Συμβούλιο ετήσια έκθεση σχετικά με την επιτευχθείσα πρόοδο από την κοινή επιχείρηση ARTEMIS.

2. Το αργότερο την 31η Δεκεμβρίου 2010 και έως την 31η Δεκεμβρίου 2015, η Επιτροπή, επικουρούμενη από ανεξάρτητους εμπειρογνώμονες, διεξάγει ενδιάμεσες αξιολογήσεις της κοινής επιχείρησης ARTEMIS. Η εν λόγω αξιολόγηση αφορά την ποιότητα και την αποτελεσματικότητα της κοινής επιχείρησης ARTEMIS, καθώς και την πρόοδο στην κατεύθυνση των στόχων που έχουν οριστεί. Η Επιτροπή ανακοινώνει στο Ευρωπαϊκό Κοινοβούλιο και το Συμβούλιο τα συμπεράσματα των αξιολογήσεων, συνοδευόμενα από τις παρατηρήσεις της.

3. Έως την 31η Μαρτίου 2018, η Επιτροπή, επικουρούμενη από ανεξάρτητους εμπειρογνώμονες, διεξάγει τελική αξιολόγηση της κοινής επιχείρησης ARTEMIS. Τα αποτελέσματα της τελικής αξιολόγησης υποβάλλονται στο Ευρωπαϊκό Κοινοβούλιο και το Συμβούλιο.

4. Απαλλαγή ως προς την εκτέλεση του προϋπολογισμού της κοινής επιχείρησης ARTEMIS δίδεται από το Ευρωπαϊκό Κοινοβούλιο, έπειτα από σύσταση του Συμβουλίου, βάσει διαδικασίας που προβλέπεται από τον δημοσιονομικό κανονισμό της κοινής επιχείρησης ARTEMIS.

Άρθρο 13 Προστασία των οικονομικών συμφερόντων των μελών και μέτρα για την καταπολέμηση της απάτης

1. Η κοινή επιχείρηση ARTEMIS εξασφαλίζει ότι τα οικονομικά συμφέροντα των μελών της προστατεύονται επαρκώς διεξάγοντας ή αναθέτοντας κατάλληλους εσωτερικούς και εξωτερικούς ελέγχους.

2. Σε περίπτωση παρατυπιών, τα κράτη μέλη διατηρούν το δικαίωμα ανάκτησης αχρεωστήτως καταβληθέντων ποσών, συμπεριλαμβανομένης μείωσης ή αναστολής καταβολής επόμενων συνεισφορών στην κοινή επιχείρηση ARTEMIS.

3. Για την καταπολέμηση της απάτης, της διαφθοράς και άλλων παράνομων πράξεων, εφαρμόζονται οι διατάξεις του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου.

4. Η Επιτροπή και το Ευρωπαϊκό Ελεγκτικό Συνέδριο μπορούν να διενεργούν, εφόσον είναι αναγκαίο, επιτόπιους ελέγχους μεταξύ των αποδεκτών της χρηματοδότησης της κοινής επιχείρησης ARTEMIS και των υπαλλήλων που είναι αρμόδιοι για την χορήγησή τους. Προς το σκοπό αυτό, η κοινή επιχείρηση ARTEMIS εξασφαλίζει ότι οι συμφωνίες ή οι συμβάσεις επιχορήγησης προβλέπουν το δικαίωμα της Επιτροπής και του Ευρωπαϊκού Ελεγκτικού Συνεδρίου να διεξάγουν τους ενδεδειγμένους ελέγχους και, σε περίπτωση διαπίστωσης παρατυπιών, να επιβάλουν αποτρεπτικές και αναλογικές κυρώσεις.

5. Η Ευρωπαϊκή υπηρεσία καταπολέμησης της απάτης (OLAF), που συγκροτήθηκε με την απόφαση της Επιτροπής 1999/352/ΕΚ, ΕΚΑΧ, Ευρατόμ, διαθέτει τις ίδιες εξουσίες όσον αφορά την κοινή επιχείρηση και τα μέλη του προσωπικού της όπως εκείνες που διαθέτει ως προς τις υπηρεσίες της Επιτροπής. Μόλις θεσπιστεί η κοινή επιχείρηση, προσχωρεί στη διοργανική συμφωνία της 25ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής όσον αφορά τις εσωτερικές έρευνες εκ μέρους της OLAF. Το διοικητικό συμβούλιο εγκρίνει την εν λόγω προσχώρηση και θεσπίζει τα απαραίτητα μέτρα για τη διευκόλυνση των εσωτερικών ερευνών που διεξάγει η OLAF.

Άρθρο 14 Τήρηση του απορρήτου

Η κοινή επιχείρηση ARTEMIS εξασφαλίζει την προστασία των ευαίσθητων πληροφοριών, η κοινολόγηση των οποίων θα μπορούσε να βλάψει τα συμφέροντα των μελών της.

Άρθρο 15Διανοητική ιδιοκτησία

Η κοινή επιχείρηση ARTEMIS θεσπίζει κανόνες που διέπουν τη διάδοση ερευνητικών αποτελεσμάτων, βάσει των οποίων εξασφαλίζεται κατά περίπτωση η προστασία της διανοητικής ιδιοκτησίας που έχει προκύψει από δραστηριότητες Ε&Α στο πλαίσιο του παρόντος κανονισμού, καθώς και η χρήση και διάδοση των αποτελεσμάτων της έρευνας.

Άρθρο 16Προπαρασκευαστικές ενέργειες

Η Επιτροπή και η ARTEMISIA αναλαμβάνουν όλες τις απαιτούμενες προπαρασκευαστικές ενέργειες για τη σύσταση της κοινής επιχείρησης ARTEMIS έως ότου τα όργανά της τεθούν σε πλήρη επιχειρησιακή λειτουργία.

Άρθρο 17 Στήριξη από τη φιλοξενούσα χώρα

Μεταξύ της κοινής επιχείρησης ARTEMIS και της φιλοξενούσας χώρας συνάπτεται συμφωνία φιλοξενίας όσον αφορά τη στέγαση σε γραφεία, τα προνόμια και τις ασυλίες και λοιπή στήριξη που θα προσφέρει το Βέλγιο στην κοινή επιχείρηση ARTEMIS.

Άρθρο 18

Ο παρών κανονισμός αρχίζει να ισχύει την […] ημέρα της δημοσίευσής του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ ΚΑΤΑΣΤΑΤΙΚΟ ΤΗΣ ΚΟΙΝΗΣ ΕΠΙΧΕΙΡΗΣΗΣ ARTEMIS

Άρθρο 1 Επωνυμία, τόπος, διάρκεια, νομική προσωπικότητα

1. Η κοινή επιχείρηση ονομάζεται: «κοινή επιχείρηση ARTEMIS».

2. Η έδρα της είναι στις Βρυξέλλες του Βελγίου.

3. Η κοινή επιχείρηση ARTEMIS ιδρύεται από τη δημοσίευση του παρόντος καταστατικού στην Επίσημη Εφημερίδα των Ευρωπαϊκών Κοινοτήτων, για χρονική περίοδο που λήγει στις 31.12.2017.

4. Η εν λόγω περίοδος μπορεί να παραταθεί με τροποποίηση του παρόντος καταστατικού σύμφωνα με τις διατάξεις του άρθρου 23, συνεκτιμώντας την πρόοδο που έχει πραγματοποιηθεί για την επίτευξη των στόχων της κοινής επιχείρησης ARTEMIS και με την προϋπόθεση ότι έχει εξασφαλιστεί οικονομική βιωσιμότητα.

5. Η κοινή επιχείρηση έχει νομική προσωπικότητα. Σε όλα τα κράτη μέλη της Ευρωπαϊκής Κοινότητας διαθέτει την ευρύτερη δυνατή νομική ικανότητα που αναγνωρίζεται από τις εθνικές νομοθεσίες στα νομικά πρόσωπα. Μπορεί, ιδίως, να αποκτά ή να διαθέτει ακίνητη και κινητή περιουσία και να παρίσταται ενώπιον δικαστηρίου.

Άρθρο 2 Στόχοι και καθήκοντα

1. Στόχος της κοινής επιχείρησης ARTEMIS είναι να συμβάλει στην υλοποίηση του 7ου προγράμματος πλαισίου της Ευρωπαϊκής Κοινότητας για δραστηριότητες έρευνας, τεχνολογικής ανάπτυξης και επίδειξης (2007-2013) και στο θεματικό πεδίο «Τεχνολογίες πληροφοριών και επικοινωνιών» του ειδικού προγράμματος «Συνεργασία» που υλοποιεί το 7ο πρόγραμμα πλαίσιο (2007-2013) της Ευρωπαϊκής Κοινότητας για δραστηριότητες έρευνας, τεχνολογικής ανάπτυξης και επίδειξης, και ιδίως:

(α) να καθορίσει και να υλοποιήσει «θεματολόγιο έρευνας» για την ανάπτυξη νέων τεχνολογιών για ενσωματωμένα συστήματα υπολογιστών σε διάφορα πεδία εφαρμογής ώστε να ενισχυθεί η ευρωπαϊκή ανταγωνιστικότητα και να καταστεί δυνατή η εμφάνιση νέων αγορών και κοινωνιακών εφαρμογών. Οι δραστηριότητες για την υλοποίηση του θεματολογίου έρευνας καλούνται εφεξής «δραστηριότητες Ε&Α»·

(β) να υποστηρίξει την υλοποίηση δραστηριοτήτων Ε&Α, ιδίως με τη χορήγηση χρηματοδότησης σε συμμετέχοντες σε επιλεγμένα έργα[26] έπειτα από προσκλήσεις υποβολής προσφορών ανταγωνιστικού χαρακτήρα·

(γ) να προωθήσει σύμπραξη δημόσιου – ιδιωτικού τομέα που στοχεύει στην κινητοποίηση και ομαδοποίηση κοινοτικών, εθνικών και ιδιωτικών προσπαθειών για την αύξηση των συνολικών επενδύσεων Ε&Α στο πεδίο των ενσωματωμένων συστημάτων υπολογιστών, καθώς και να ενισχύσει τη συνεργασία μεταξύ του δημόσιου και του ιδιωτικού τομέα·

(δ) να εξασφαλίσει την απόδοση και τη βιωσιμότητα των ΚΤΠ στα ενσωματωμένα συστήματα υπολογιστών·

(ε) να επιτύχει συνέργεια και συντονισμό των ευρωπαϊκών προσπαθειών Ε&Α συμπεριλαμβανομένης της σταδιακής ολοκλήρωσης στην κοινή επιχείρηση ARTEMIS των συναφών δραστηριοτήτων στο εν λόγω πεδίο, οι οποίες υλοποιούνται μέσω διακυβερνητικών προγραμμάτων Ε&Α (EUREKA).

2. Τα κύρια καθήκοντα της κοινής επιχείρησης ARTEMIS είναι τα εξής:

(α) να εξασφαλίσει τη σύσταση και βιώσιμη διαχείριση της ΚΤΠ στα ενσωματωμένα συστήματα υπολογιστών·

(β) να καθορίσει και να επιφέρει οποιαδήποτε απαιτούμενη προσαρμογή στον πολυετή στρατηγικό σχεδιασμό, συμπεριλαμβανομένου του θεματολογίου έρευνας όπως αναφέρεται στο άρθρο 14·

(γ) να καθορίσει και να διεξάγει ετήσια προγράμματα υλοποίησης για την εκτέλεση του πολυετούς στρατηγικού σχεδιασμού όπως αναφέρεται στο άρθρο 14·

(δ) να δρομολογήσει προσκλήσεις υποβολής προσφορών, να αξιολογήσει προτάσεις και να χορηγήσει χρηματοδότηση σε έργα που επιλέγονται μέσω ανοιχτών, διαφανών και αποτελεσματικών διαδικασιών, εντός των ορίων των διαθέσιμων πόρων·

(ε) να αναπτύξει στενή συνεργασία και να εξασφαλίσει τον συντονισμό με ευρωπαϊκές, εθνικές και διακρατικές δραστηριότητες, οργανισμούς και ενδιαφερόμενους, που στοχεύουν στην ενίσχυση εύφορου περιβάλλοντος για την καινοτομία στην Ευρώπη και σε βελτιωμένη συνέργεια και αξιοποίηση των αποτελεσμάτων της Ε&Α στο πεδίο των ενσωματωμένων συστημάτων υπολογιστών·

(στ) να παρακολουθεί την πρόοδο προς την κατεύθυνση επίτευξης των στόχων της κοινής επιχείρησης ARTEMIS και να προβαίνει σε οποιαδήποτε απαραίτητη προσαρμογή υπό το φως των εξελίξεων κατά τη διάρκεια της υλοποίησης της·

(ζ) να διαχειρίζεται την επικοινωνία και διάδοση των δραστηριοτήτων της κοινής επιχείρησης ARTEMIS τηρώντας τις υποχρεώσεις τήρησης του απορρήτου·

(η) να δημοσιεύει πληροφορίες σχετικά με τα έργα, συμπεριλαμβανομένων των ονομάτων των συμμετεχόντων και του ποσού της χρηματοοικονομικής συνεισφοράς της κοινής επιχείρησης ARTEMIS·

(θ) να διεξάγει οποιαδήποτε άλλη δραστηριότητα είναι απαραίτητη για την επίτευξη των αναφερομένων στην παράγραφο 1 στόχων.

Άρθρο 3 Μέλη

1. Τα ιδρυτικά μέλη της κοινής επιχείρησης ARTEMIS (εφεξής καλούμενα «ιδρυτικά μέλη») είναι:

(α) Η Ευρωπαϊκή Κοινότητα, εκπροσωπούμενη από την Επιτροπή·

(β) […..]·

(γ) Η ένωση ARTEMISIA (εφεξής καλούμενη “ARTEMISIA”), ένωση κατά το ολλανδικό δίκαιο (αριθ. καταχώρισης 17201341) με έδρα της το Eindhoven (Κάτω Χώρες), η οποία ενεργεί ως εκπρόσωπος εταιρειών και άλλων φορέων Ε&Α που δραστηριοποιούνται στο πεδίο των ενσωματωμένων συστημάτων υπολογιστών στην Ευρώπη.

2. Υπό την προϋπόθεση ότι συμμορφώνονται με τους στόχους, όπως αυτοί περιγράφονται στο άρθρο 2 παράγραφος 1, οι ακόλουθες οντότητες μπορούν να γίνουν μέλη της κοινής επιχείρησης ARTEMIS:

(α) άλλα κράτη μέλη και οι συνδεδεμένες χώρες με το 7ο πρόγραμμα πλαίσιο·

(β) κάθε μη κοινοτική, μη υποψήφια και μη συνδεδεμένη χώρα (εφεξής καλούμενη «τρίτη χώρα») που ακολουθεί πολιτικές Ε&Α ή προγράμματα στο πεδίο των ενσωματωμένων συστημάτων υπολογιστών·

(γ) κάθε άλλη νομική οντότητα που είναι σε θέση να πραγματοποιήσει σημαντική χρηματοοικονομική συνεισφορά για την επίτευξη των στόχων της κοινής επιχείρησης ARTEMIS.

3. Τα ιδρυτικά μέλη και τα νέα μέλη όπως αναφέρεται στην παράγραφο 2 καλούνται εφεξής «μέλη».

4. Τα κράτη μέλη και οι συνδεδεμένες χώρες μέλη της κοινής επιχείρησης ARTEMIS καλούνται εφεξής «κράτη μέλη της ARTEMIS». Κάθε κράτος μέλος της ARTEMIS διορίζει τον εκπρόσωπο του στα όργανα της κοινής επιχείρησης ARTEMIS και διακοινώνει την εθνική οντότητα ή τις οντότητες που είναι υπεύθυνες για την εκπλήρωση των υποχρεώσεών του όσον αφορά την υλοποίηση των δραστηριοτήτων της κοινής επιχείρησης ARTEMIS.

5. Τα κράτη μέλη της ARTEMIS και η Επιτροπή καλούνται εφεξής «δημόσιες αρχές» της κοινής επιχείρησης ARTEMIS.

Άρθρο 4 Προσχώρηση και τροποποίηση της ιδιότητας του μέλους

1. Κάθε νέα αίτηση για προσχώρηση στην κοινή επιχείρηση ARTEMIS απευθύνεται στο διοικητικό συμβούλιο σύμφωνα με το άρθρο 6 παράγραφος 2 σημείο α).

2. Κράτη μέλη της Ευρωπαϊκής Ένωσης ή συνδεδεμένες χώρες που δεν είναι ιδρυτικά μέλη της κοινής επιχείρησης ARTEMIS καθίστανται μέλη γνωστοποιώντας στο διοικητικό συμβούλιο την γραπτή αποδοχή εκ μέρους τους του παρόντος καταστατικού καθώς και κάθε άλλης διάταξης που διέπει τη λειτουργία της κοινής επιχείρησης ARTEMIS.

3. Κάθε αίτηση προσχώρησης στην κοινή επιχείρηση ARTEMIS από τρίτες χώρες εξετάζεται από το διοικητικό συμβούλιο, το οποίο υποβάλει σύσταση στην Επιτροπή. Η Επιτροπή μπορεί να διατυπώσει πρόταση τροποποίησης του παρόντος κανονισμού σχετικά με την προσχώρηση της τρίτης χώρας, υπό τον όρο επιτυχούς ολοκλήρωσης των διαπραγματεύσεων με την κοινή επιχείρηση ARTEMIS.

4. Οι αποφάσεις του διοικητικού συμβουλίου σχετικά με την προσχώρηση οποιασδήποτε άλλης νομικής οντότητας ή σχετικά με συστάσεις του διοικητικού συμβουλίου για την προσχώρηση τρίτων χωρών λαμβάνουν υπόψη τη σημασία και τη δυνητική προστιθέμενη αξία του υποψηφίου όσον αφορά την επίτευξη των στόχων της κοινής επιχείρησης ARTEMIS.

5. Κάθε μέλος μπορεί να αποχωρήσει από την κοινή επιχείρηση ARTEMIS. Η αποχώρηση καθίσταται οριστική και ανέκκλητη έξι μήνες έπειτα από την κοινοποίηση στα λοιπά μέλη, ύστερα από την οποία το πρώην μέλος απαλλάσσεται από κάθε υποχρέωση εκτός των ήδη υφιστάμενων πριν από την αποχώρησή του.

Άρθρο 5 Όργανα της κοινής επιχείρησης ARTEMIS

Τα όργανα της κοινής επιχείρησης ARTEMIS είναι:

- το διοικητικό συμβούλιο·

- το συμβούλιο των δημόσιων αρχών·

- η επιτροπή βιομηχανίας και έρευνας·

- ο εκτελεστικός διευθυντής.

Άρθρο 6 Διοικητικό συμβούλιο

1. Σύνθεση και διαδικασία λήψης αποφάσεων

(α) Το διοικητικό συμβούλιο αποτελείται από εκπροσώπους των μελών της κοινής επιχείρησης ARTEMIS και από τον πρόεδρο της επιτροπής βιομηχανίας και έρευνας.

(β) Κάθε μέλος της κοινής επιχείρησης ARTEMIS ορίζει τους εκπροσώπους του και τον επικεφαλής, ο οποίος διαθέτει τα δικαιώματα ψήφου του μέλους στο διοικητικό συμβούλιο. Ο πρόεδρος της επιτροπής βιομηχανίας και έρευνας δεν διαθέτει δικαίωμα ψήφου.

(γ) Τα δικαιώματα ψήφου της ARTEMISIA και των δημόσιων αρχών είναι ίσα και ανέρχονται συνολικά σε ποσοστό τουλάχιστον 90% του συνόλου των ψήφων. Η αρχική κατανομή των δικαιωμάτων ψήφου είναι 50% για την ARTEMISIA και 50% για τις δημόσιες αρχές.

(δ) Η κατανομή των ψήφων για τις δημόσιες αρχές καθορίζεται ετησίως σε αναλογία με τα κεφάλαια που έχουν διαθέσει για έργα[27] κατά τα δύο τελευταία οικονομικά έτη. Η Επιτροπή διαθέτει τουλάχιστον ποσοστό 10% των ψήφων.

(ε) Για το πρώτο οικονομικό έτος, καθώς και για κάθε επόμενο οικονομικό έτος στο οποίο δύο ή λιγότερα κράτη μέλη της ARTEMIS έχουν διαθέσει δημόσιους πόρους σε έργα κατά τα προηγούμενα οικονομικά έτη, η Επιτροπή διαθέτει ένα τρίτο των ψήφων που αντιστοιχούν στις δημόσιες αρχές. Τα υπόλοιπα δύο τρίτα διανέμονται ισομερώς μεταξύ των κρατών μελών της ARTEMIS.

(στ) Δικαιώματα ψήφου για κάθε νέο μέλος που δεν είναι κράτος μέλος της Ευρωπαϊκής Ένωσης ή συνδεδεμένη χώρα, καθορίζονται από το διοικητικό συμβούλιο πριν από την προσχώρηση του εν λόγω μέλους στην κοινή επιχείρηση ARTEMIS.

(ζ) Οι αποφάσεις λαμβάνονται με πλειοψηφία τουλάχιστον 75% των ψήφων εκτός εάν δηλώνεται ρητά αλλιώς στο παρόν καταστατικό. Η Κοινότητα διατηρεί δικαίωμα βέτο για όλες τις αποφάσεις που λαμβάνει το εν λόγω συμβούλιο όσον αφορά τη χρήση της χρηματοοικονομικής συνεισφοράς της, κάθε τροποποίηση του παρόντος καταστατικού και του δημοσιονομικού κανονισμού της κοινής επιχείρησης ARTEMIS.

(η) Οι εκπρόσωποι δεν είναι προσωπικά υπεύθυνοι για δράσεις που αναλαμβάνουν υπό την ιδιότητά τους ως εκπροσώπων του διοικητικού συμβουλίου.

2. Ρόλος και καθήκοντα

Το διοικητικό συμβούλιο έχει τη συνολική ευθύνη για τη λειτουργία της κοινής επιχείρησης ARTEMIS και επιβλέπει την υλοποίηση των δραστηριοτήτων της.

Το διοικητικό συμβούλιο ιδίως:

(α) αξιολογεί τις αιτήσεις προσχώρησης και αποφασίζει ή συνιστά αλλαγές στη σύνθεση των μελών σύμφωνα με το άρθρο 4·

(β) αποφασίζει σχετικά με τη διαγραφή οποιουδήποτε μέλους που δεν ανταποκρίνεται στις υποχρεώσεις του και δεν έχει επανορθώσει εντός εύλογης χρονικής περιόδου, η οποία καθορίζεται από τον εκτελεστικό διευθυντή, με την επιφύλαξη των διατάξεων της Συνθήκης με τις οποίες εξασφαλίζεται η συμμόρφωση με το κοινοτικό δίκαιο·

(γ) εγκρίνει το δημοσιονομικό κανονισμό της κοινής επιχείρησης ARTEMIS σύμφωνα με το άρθρο 13 του παρόντος καταστατικού·

(δ) θεσπίζει τις προτεινόμενες τροποποιήσεις στο καταστατικό σύμφωνα με το άρθρο 23·

(ε) εγκρίνει τον πολυετή στρατηγικό σχεδιασμό συμπεριλαμβανομένου του θεματολογίου έρευνας·

(στ) επιβλέπει τη συνολική δραστηριότητα της κοινής επιχείρησης ARTEMIS·

(ζ) επιβλέπει την πρόοδο στην υλοποίηση του πολυετούς στρατηγικού σχεδιασμού·

(η) εγκρίνει το ετήσιο σχέδιο υλοποίησης και το ετήσιο σχέδιο προϋπολογισμού, συμπεριλαμβανομένου του πίνακα προσωπικού·

(θ) εγκρίνει την ετήσια έκθεση δραστηριοτήτων και τους ετήσιους λογαριασμούς, καθώς και τον ισολογισμό·

(ι) διορίζει, απολύει ή αντικαθιστά τον εκτελεστικό διευθυντή, παρέχει καθοδήγηση στον εκτελεστικό διευθυντή και παρακολουθεί τις επιδόσεις του·

(ια) επιβλέπει τα κλιμάκια εσωτερικού ελέγχου της κοινής επιχείρησης ARTEMIS·

(ιβ) θεσπίζει τον κανονισμό προσωπικού της κοινής επιχείρησης ARTEMIS σύμφωνα με το άρθρο 18·

(ιγ) συγκροτεί επιτροπές ή ομάδες εργασίας για τη διεξαγωγή συγκεκριμένων καθηκόντων κατά περίπτωση·

(ιδ) θεσπίζει τον εσωτερικό κανονισμό του σύμφωνα με την παράγραφο 3 του παρόντος άρθρου·

(ιε) αναθέτει κάθε καθήκον που δεν έχει ανατεθεί συγκεκριμένα σε άλλο όργανο της κοινής επιχείρησης ARTEMIS.

3. Εσωτερικός κανονισμός

(α) Το διοικητικό συμβούλιο συνεδριάζει τουλάχιστον δύο φορές ετησίως στην έδρα της κοινής επιχείρησης ARTEMIS.

(β) Οι συνεδριάσεις του διοικητικού συμβουλίου προεδρεύονται από τον πρόεδρο της επιτροπής βιομηχανίας και έρευνας.

(γ) O διευθύνων σύμβουλος συμμετέχει στις συνεδριάσεις, εκτός εάν αποφασιστεί διαφορετικά από το διοικητικό συμβούλιο.

(δ) Έως ότου το διοικητικό συμβούλιο εγκρίνει τον εσωτερικό κανονισμό του, οι συνεδριάσεις του συγκαλούνται από την Επιτροπή.

(ε) Η απαρτία στο διοικητικό συμβούλιο συνίσταται στην παρουσία της Επιτροπής, της ARTEMISIA και τουλάχιστον τριών κρατών μελών της ARTEMIS.

Άρθρο 7Συμβούλιο των δημόσιων αρχών

1. Σύνθεση και διαδικασία λήψης αποφάσεων

(α) Το συμβούλιο των δημόσιων αρχών αποτελείται από εκπροσώπους των δημόσιων αρχών της κοινής επιχείρησης ARTEMIS.

(β) Κάθε δημόσια αρχή ορίζει τους εκπροσώπους της και τον επικεφαλής, ο οποίος διαθέτει τα δικαιώματα ψήφου στο συμβούλιο των δημόσιων αρχών.

(γ) Ένα τρίτο των δικαιωμάτων ψήφου στο συμβούλιο των δημόσιων αρχών καταχωρείται στην Κοινότητα, τα υπόλοιπα δύο τρίτα κατανέμονται στα λοιπά μέλη του συμβουλίου των δημόσιων αρχών σε ετήσια βάση κατ' αναλογία της χρηματοοικονομικής τους συνεισφοράς στις δραστηριότητες της κοινής επιχείρησης ARTEMIS για το εν λόγω έτος, σύμφωνα με το άρθρο 10 παράγραφος 5 και με ανώτατο όριο για οποιοδήποτε μέλος ύψους 50% των συνολικών ψήφων στο εν λόγω συμβούλιο.

(δ) Εφόσον λιγότερα από τρία κράτη μέλη της ARTEMIS έχουν ανακοινώσει στον εκτελεστικό διευθυντή την χρηματοοικονομική συνεισφορά τους σύμφωνα με το άρθρο 10 παράγραφος 5, η Κοινότητα διατηρεί ένα τρίτο των ψήφων και τα υπόλοιπα δύο τρίτα κατανέμονται ισομερώς μεταξύ των κρατών μελών της ARTEMIS.

(ε) Οι αποφάσεις λαμβάνονται με ποσοστό τουλάχιστον 60% του συνόλου των ψήφων, εκτός εάν δηλώνεται ρητά αλλιώς στο παρόν καταστατικό.

(στ) Ο εκπρόσωπος της Κοινότητας διατηρεί δικαίωμα βέτο για όλα τα θέματα που αφορούν τη χρήση της συνεισφοράς της Κοινότητας στην κοινή επιχείρηση ARTEMIS.

2. Ρόλος και καθήκοντα

Το συμβούλιο των δημόσιων αρχών:

(α) εξασφαλίζει ότι οι αρχές της δίκαιης μεταχείρισης και διαφάνειας εφαρμόζονται ορθά κατά την κατανομή δημόσιας χρηματοδότησης σε συμμετέχοντες σε έργα·

(β) εγκρίνει το ετήσιο πρόγραμμα εργασιών έπειτα από προτάσεις της επιτροπής βιομηχανίας και έρευνας, συμπεριλαμβανομένων των προϋπολογισμών που διατίθενται για προσκλήσεις υποβολής προτάσεων·

(γ) εγκρίνει τον κανονισμό διαδικασίας για προσκλήσεις υποβολής προτάσεων, αξιολόγηση και επιλογή προτάσεων, καθώς και για την παρακολούθηση των έργων·

(δ) έπειτα από πρόταση του εκπροσώπου της Κοινότητας, αποφασίζει σχετικά με την χρηματοοικονομική συνεισφορά της κοινής επιχείρησης ARTEMIS στον προϋπολογισμό των προσκλήσεων για υποβολή προτάσεων·

(ε) εγκρίνει τη δρομολόγηση προσκλήσεων για υποβολή προτάσεων·

(στ) συμφωνεί και εγκρίνει την επιλογή προτάσεων έργων που θα λάβουν δημόσια χρηματοδότηση έπειτα από προσκλήσεις υποβολής προτάσεων·

(ζ) έπειτα από πρόταση του εκπροσώπου της Κοινότητας, αποφασίζει σχετικά με το ποσοστό της χρηματοοικονομικής συνεισφοράς της κοινής επιχείρησης ARTEMIS που αναφέρεται στο άρθρο 16 παράγραφος 5 στοιχείο α) σε συμμετέχοντες σε έργα που προκύπτουν από προτάσεις υποβολής προτάσεων για κάθε έτος·

(η) εγκρίνει τον εσωτερικό κανονισμό του σύμφωνα με την παράγραφο 3 του παρόντος άρθρου.

3. Εσωτερικός κανονισμός

(α) Το συμβούλιο των δημόσιων αρχών συνεδριάζει τουλάχιστον δύο φορές ανά έτος, κατά κανόνα στην έδρα της κοινής επιχείρησης ARTEMIS.

(β) Το συμβούλιο των δημόσιων αρχών εκλέγει τον πρόεδρο του.

(γ) Έως ότου το συμβούλιο των δημόσιων αρχών εγκρίνει τον εσωτερικό κανονισμό του, οι συνεδριάσεις του συγκαλούνται από την Επιτροπή.

(δ) Η απαρτία στο συμβούλιο των δημόσιων αρχών συνίσταται στην παρουσία της Επιτροπής και τουλάχιστον τριών κρατών μελών της ARTEMIS.

Άρθρο 8 Επιτροπή βιομηχανίας και έρευνας

1. Σύνθεση

(α) Η ARTEMISIA διορίζει τα μέλη της επιτροπής βιομηχανίας και έρευνας.

(β) Η επιτροπή βιομηχανίας και έρευνας αποτελείται από 25 μέλη το πολύ.

2. Ρόλος και καθήκοντα

Η επιτροπή βιομηχανίας και έρευνας:

(α) εκπονεί το σχέδιο του πολυετούς στρατηγικού σχεδιασμού συμπεριλαμβανομένου του περιεχομένου και της επικαιροποίησης του θεματολογίου έρευνας και το υποβάλει προς έγκριση στο διοικητικό συμβούλιο·

(β) καταρτίζει το σχέδιο του ετήσιου προγράμματος εργασιών, συμπεριλαμβανομένων των προτάσεων για το περιεχόμενο προσκλήσεων για υποβολή προτάσεων που θα δρομολογηθούν από την κοινή επιχείρηση ARTEMIS·

(γ) επεξεργάζεται προτάσεις αναφορικά με την στρατηγική της κοινής επιχείρησης ARTEMIS στην τεχνολογία, την έρευνα και την καινοτομία·

(δ) επεξεργάζεται προτάσεις για δραστηριότητες που αφορούν τη δημιουργία ανοιχτών περιβαλλόντων καινοτομίας, την προώθηση της συμμετοχής ΜΜΕ, την εκπόνηση προτύπων με διαφανείς διαδικασίες και ανοιχτή συμμετοχή, τη διεθνή συνεργασία, τη διάδοση και τις δημόσιες σχέσεις·

(ε) συμβουλεύει τα λοιπά όργανα για κάθε θέμα που σχετίζεται με το σχεδιασμό και τη λειτουργία προγραμμάτων Ε&Α, την ενίσχυση συμπράξεων και την αποδέσμευση πόρων στην Ευρώπη με σκοπό την επίτευξη των στόχων της κοινής επιχείρησης ARTEMIS·

(στ) ορίζει, εφόσον απαιτηθεί, ομάδες εργασίας υπό το γενικό συντονισμό ενός ή περισσοτέρων μελών της εν λόγω επιτροπής για την επίτευξη των παραπάνω καθηκόντων·

(ζ) εγκρίνει τον εσωτερικό κανονισμό της σύμφωνα με την παράγραφο 3 του παρόντος άρθρου.

3. Εσωτερικός κανονισμός

(α) Η επιτροπή βιομηχανίας και έρευνας συνεδριάζει τουλάχιστον δύο φορές το χρόνο.

(β) Η επιτροπή βιομηχανίας και έρευνας εκλέγει τον πρόεδρό της.

(γ) Έως ότου η επιτροπή βιομηχανίας και έρευνας εγκρίνει τον εσωτερικό κανονισμό της, οι συνεδριάσεις της συγκαλούνται από την ARTEMISIA.

Άρθρο 9 Εκτελεστικός διευθυντής

1. Ο εκτελεστικός διευθυντής είναι ο κύριος εκτελεστικός υπεύθυνος για την καθημερινή διαχείριση της κοινής επιχείρησης ARTEMIS, καθώς και ο νομικός εκπρόσωπός της. Εκτελεί τα καθήκοντά του με ανεξαρτησία και λογοδοτεί στο διοικητικό συμβούλιο.

2. Ο εκτελεστικός διευθυντής διορίζεται από το διοικητικό συμβούλιο, από κατάλογο υποψηφίων που προτείνει η Επιτροπή για χρονική περίοδο το πολύ τριών ετών. Έπειτα από αξιολόγηση των επιδόσεων του εκτελεστικού διευθυντή, μπορεί το διοικητικό συμβούλιο να παρατείνει τη θητεία του για μια περαιτέρω περίοδο που δεν θα υπερβαίνει τα τέσσερα έτη.

3. Ο ρόλος και τα καθήκοντα του εκτελεστικού διευθυντή είναι:

(α) να καταρτίζει το ετήσιο σχέδιο υλοποίησης και το ετήσιο σχέδιο προϋπολογισμού σε συνεργασία με την επιτροπή βιομηχανίας και έρευνας και να τα υποβάλει προς έγκριση στο διοικητικό συμβούλιο·

(β) να επιβλέπει τη διοργάνωση και εκτέλεση όλων των δραστηριοτήτων που απαιτούνται για την εκτέλεση του ετήσιου σχεδίου υλοποίησης στο πλαίσιο των κανόνων που ορίζει το παρόν καταστατικό και οι επακόλουθες αποφάσεις που εγκρίθηκαν από το διοικητικό συμβούλιο και από το συμβούλιο των δημόσιων αρχών·

(γ) να καταρτίζει την ετήσια έκθεση δραστηριοτήτων καθώς και τους ετήσιους λογαριασμούς και τον ισολογισμό, και να τα υποβάλει προς έγκριση στο διοικητικό συμβούλιο·

(δ) να υποβάλλει στο διοικητικό συμβούλιο προτάσεις προς έγκριση σχετικά με την εσωτερική λειτουργία της κοινής επιχείρησης ARTEMIS·

(ε) να υποβάλει στο συμβούλιο των δημόσιων αρχών προτάσεις προς έγκριση σχετικά με τους διαδικαστικούς κανόνες για προσκλήσεις υποβολής προσφορών που δρομολογεί η κοινή επιχείρηση ARTEMIS, συμπεριλαμβανομένης της διαδικασίας αξιολόγησης και επιλογής της σχετικής πρότασης έργου·

(στ) να διαχειρίζεται τη δρομολόγηση προσκλήσεων για υποβολή προτάσεων, τη διαδικασία αξιολόγησης και επιλογής προτάσεων έργων και τη διαπραγμάτευση συμφωνιών επιχορήγησης επιλεγμένων προτάσεων, καθώς και την επακόλουθη περιοδική επιτήρηση και παρακολούθηση έργων στο πλαίσιο της εντολής που της έχει δοθεί από το συμβούλιο των δημόσιων αρχών·

(ζ) να συνάπτει συμφωνίες επιχορήγησης για την υλοποίηση δραστηριοτήτων Ε&Α όπως αναφέρεται στα άρθρα 15 και 16, καθώς και τις απαραίτητες συμβάσεις εφοδιασμού για τη λειτουργία της κοινής επιχείρησης ARTEMIS όπως αναφέρεται στο άρθρο 17·

(η) να εγκρίνει όλες τις οφειλόμενες αμοιβές της κοινής επιχείρησης ARTEMIS·

(θ) να καθιερώνει και να εκτελεί τα απαραίτητα μέτρα και δράσεις για την αξιολόγηση της προόδου της κοινής επιχείρησης ARTEMIS στην κατεύθυνση επίτευξης των στόχων της, συμπεριλαμβανομένης ανεξάρτητης παρακολούθησης και ελέγχου για την αξιολόγηση της αποτελεσματικότητας και των επιδόσεων της κοινής επιχείρησης ARTEMIS·

(ι) να διοργανώνει ανασκόπηση έργων και τεχνικούς λογιστικούς ελέγχους για την αξιολόγηση αποτελεσμάτων Ε&Α και να υποβάλλει στο διοικητικό συμβούλιο εκθέσεις σχετικά με τα συνολικά αποτελέσματα·

(ια) να διεξάγει κατά περίπτωση οικονομικούς λογιστικούς ελέγχους, απευθείας ή μέσω των εθνικών δημοσίων αρχών, σχετικά με τους συμμετέχοντες στα έργα, σε συμμόρφωση με τον δημοσιονομικό κανονισμό της κοινής επιχείρησης ARTEMIS·

(ιβ) να διαπραγματεύεται τους όρους προσχώρησης νέων μελών στην κοινή επιχείρηση ARTEMIS, για λογαριασμό και με την εντολή του διοικητικού συμβουλίου·

(ιγ) να διεξάγει οποιαδήποτε άλλη απαραίτητη δράση για την επιτυχή επίτευξη των στόχων της κοινής επιχείρησης ARTEMIS, οι οποίοι δεν προβλέπονται στο ετήσιο σχέδιο υλοποίησης, εντός των ορίων και των όρων που έχει καθορίσει το διοικητικό συμβούλιο·

(ιδ) να συγκαλεί συνεδριάσεις του διοικητικού συμβουλίου και του συμβουλίου των δημόσιων αρχών και να παρίσταται, κατά περίπτωση, στις εν λόγω συνεδριάσεις ως παρατηρητής·

(ιε) να παρέχει στο διοικητικό συμβούλιο κάθε πληροφορία που ζητείται από αυτό·

(ιστ) να υποβάλλει στο διοικητικό συμβούλιο τις προτάσεις του σχετικά με την οργανωτική διάρθρωση της γραμματείας·

(ιζ) να είναι πλήρως υπεύθυνος για αποφάσεις σχετικά με τη διαχείριση προσωπικού όσον αφορά το προσωπικό της κοινής επιχείρησης ARTEMIS·

(ιη) να πραγματοποιεί εκτίμηση της επικινδυνότητας και ανάλυση διαχειριστικών κινδύνων και να προτείνει στο διοικητικό συμβούλιο οποιαδήποτε απαραίτητη ασφάλιση για την κοινή επιχείρηση ARTEMIS ώστε αυτή να ανταποκριθεί στις υποχρεώσεις της.

4. Συνιστάται γραμματεία υπό την αρμοδιότητα του εκτελεστικού διευθυντή για παροχή υποστήριξης στο σύνολο των καθηκόντων του, συμπεριλαμβάνοντας:

(α) γραμματειακή υποστήριξη στα όργανα της κοινής επιχείρησης ARTEMIS·

(β) επιχειρησιακή υποστήριξη για την αξιολόγηση προτάσεων και την εποπτεία έργων, συμπεριλαμβανομένης στήριξης για διοργάνωση προσκλήσεων υποβολής προτάσεων και ρυθμίσεων για ανασκόπηση έργων και τεχνικούς λογιστικούς ελέγχους·

(γ) καθιέρωση και διαχείριση κατάλληλου συστήματος εσωτερικού ελέγχου και λογιστικού συστήματος·

(δ) οικονομικά καθήκοντα, συμπεριλαμβανομένων πληρωμών χρηματοοικονομικών συνεισφορών από την κοινή επιχείρηση ARTEMIS σε συμμετέχοντες σε έργα·

(ε) υποστήριξη δραστηριοτήτων επικοινωνίας, όπως δημόσιες σχέσεις, δραστηριότητες δημοσιεύσεων και διάδοσης και διοργάνωση εκδηλώσεων·

(στ) διαχείριση προσκλήσεων διαγωνισμών για απαιτήσεις της κοινής επιχείρησης ARTEMIS σε προϊόντα/υπηρεσίες σύμφωνα με το δημοσιονομικό κανονισμό της κοινής επιχείρησης ARTEMIS.

5. Καθήκοντα μη οικονομικού χαρακτήρα της γραμματείας μπορούν να ανατίθενται από την κοινή επιχείρηση ARTEMIS σε εξωτερικούς παρόχους υπηρεσιών. Οι σχετικές συμβάσεις συνάπτονται σύμφωνα με τις διατάξεις του δημοσιονομικού κανονισμού της κοινής επιχείρησης ARTEMIS.

Άρθρο 10 Χρηματοδότηση

1. Το σύνολο των πόρων της κοινής επιχείρησης ARTEMIS αφιερώνεται στην προώθηση των στόχων που καθορίζονται στο άρθρο 2 του παρόντος καταστατικού.

2. Οι πόροι της κοινής επιχείρησης ARTEMIS που είναι εγγεγραμμένοι στον προϋπολογισμό της αποτελούνται από:

(α) τις συνεισφορές των μελών στα έξοδα λειτουργίας, εκτός των αναφερομένων στην παράγραφο 4 στοιχείο γ)·

(β) κοινοτική συνεισφορά για χρηματοδότηση των δραστηριοτήτων E&A·

(γ) κάθε έσοδο που αποφέρει η κοινή επιχείρηση ARTEMIS·

(δ) κάθε άλλη συνεισφορά και πόρο.

Κάθε τόκος που αποφέρουν οι συνεισφορές τις οποίες καταβάλλουν τα μέλη λογίζεται έσοδο της κοινής επιχείρησης ARTEMIS.

3. Κάθε νομική οντότητα που δεν είναι μέλος μπορεί να συνεισφέρει, σε είδος ή σε χρήμα, στους πόρους της κοινής επιχείρησης ARTEMIS υπό τους όρους και προϋποθέσεις που διαπραγματεύεται ο εκτελεστικός διευθυντής για λογαριασμό και στο πλαίσιο της εντολής του διοικητικού συμβουλίου.

4. Τα μέλη της κοινής επιχείρησης ARTEMIS αναλαμβάνουν τα έξοδα λειτουργίας[28] της για τη χρονική περίοδο που λήγει την 31η Δεκεμβρίου 2017:

(α) η ARTEMISIA πραγματοποιεί συνεισφορά έως 20 εκατ. ευρώ ή έως ποσοστό 1% της συνολικής δαπάνης των έργων, οποιοδήποτε ποσό είναι υψηλότερο, που όμως δεν υπερβαίνει τα 30 εκατ. ευρώ·

(β) η Κοινότητα πραγματοποιεί συνεισφορά έως 10 εκατ. ευρώ·

(γ) τα κράτη μέλη της ARTEMIS καταβάλλουν συνεισφορές σε είδος στα έξοδα λειτουργίας, διευκολύνοντας την υλοποίηση των έργων και τη χορήγηση δημόσιων πόρων όπως αναφέρεται στα άρθρα 15 και 16·

(δ) οι συνεισφορές της Κοινότητας και της ARTEMISIA διατίθενται σύμφωνα με τις διατάξεις του σχετικού ετήσιου σχεδίου προϋπολογισμού. Προβλέπονται τμηματικές καταβολές βάσει των οικονομικών αναγκών της κοινής επιχείρησης.

5. Οι δραστηριότητες E&A της κοινής επιχείρησης ARTEMIS για τη χρονική περίοδο που λήγει την 31η Δεκεμβρίου 2017 υποστηρίζονται από:

(α) χρηματοοικονομική συνεισφορά της Κοινότητας ύψους έως 410 εκατ. ευρώ για τη χρηματοδότηση έργων·

(β) χρηματοοικονομικές συνεισφορές κρατών μελών της ARTEMIS που συνολικά ανέρχονται σε τουλάχιστον 1,8 φορές την χρηματοοικονομική συνεισφορά της Κοινότητας. Οι εν λόγω χρηματοοικονομικές συνεισφορές καταβάλλονται σε συμμετέχοντες στα έργα, σύμφωνα με τις διατάξεις των άρθρων 15 και 16. Κάθε έτος, εντός ημερομηνίας που καθορίζεται από το διοικητικό συμβούλιο, τα κράτη μέλη της ARTEMIS ανακοινώνουν στον εκτελεστικό διευθυντή τις εθνικές χρηματοοικονομικές δεσμεύσεις που έχουν αναλάβει για προσκλήσεις υποβολής προτάσεων που θα δρομολογηθούν από την κοινή επιχείρηση ARTEMIS λαμβάνοντας υπόψη το πεδίο των υποστηριζόμενων στις προσκλήσεις δραστηριοτήτων E&A·

(γ) συνεισφορές σε είδος από οργανισμούς έρευνας και ανάπτυξης που συμμετέχουν σε έργα, ως μερίδιό τους στις απαιτούμενες δαπάνες για τη διεξαγωγή των έργων. Η συνολική συνεισφορά τους κατά τη διάρκεια της κοινής επιχείρησης ARTEMIS ισούται ή υπερβαίνει τη συνεισφορά των δημόσιων αρχών.

6. Οι χρηματοοικονομικές συνεισφορές των κρατών στην κοινή επιχείρηση ARTEMIS καταβάλλονται τμηματικά, σύμφωνα με τις διατάξεις του ετήσιου σχεδίου προϋπολογισμού.

7. Σε περίπτωση που μέλος της κοινής επιχείρησης ARTEMIS δεν ανταποκρίνεται στις ανειλημμένες υποχρεώσεις του όσον αφορά τη συμφωνημένη χρηματοοικονομική συνεισφορά του στην κοινή επιχείρηση ARTEMIS, ο εκτελεστικός διευθυντής συγκαλεί συνεδρίαση του διοικητικού συμβουλίου για να αποφασιστεί εάν τα υπόλοιπα μέλη θα αποβάλουν το μέλος που δεν συμμορφώνεται ή εάν πρέπει να ληφθούν άλλα μέτρα έως ότου εκπληρώσει τις υποχρεώσεις του.

8. Η κοινή επιχείρηση ARTEMIS είναι κύριος όλων των περιουσιακών στοιχείων που έχει παραγάγει ή που έχουν μεταβιβαστεί σε αυτήν για την εκπλήρωση των στόχων της όπως περιγράφεται στο άρθρο 2, εκτός εάν ορίζεται αλλιώς.

Άρθρο 11 Οικονομικά έσοδα

Εφόσον η κοινή επιχείρηση ARTEMIS δεν βρίσκεται σε καθεστώς εκκαθάρισης κατ' εφαρμογή του άρθρου 22, δεν καταβάλλεται στα μέλη της κοινής επιχείρησης ARTEMIS ενδεχόμενο πλεόνασμα εσόδων.

Άρθρο 12 Οικονομικό έτος

Το οικονομικό έτος αντιστοιχεί στο ημερολογιακό έτος.

Άρθρο 13 Δημοσιονομικός κανονισμός

1. Το διοικητικό συμβούλιο εγκρίνει και θεσπίζει τον δημοσιονομικό κανονισμό της κοινής επιχείρησης ARTEMIS.

2. Σκοπός του δημοσιονομικού κανονισμού είναι η εξασφάλιση χρηστής οικονομικής διαχείρισης της κοινής επιχείρησης ARTEMIS.

3. Ο δημοσιονομικός κανονισμός βασίζεται στις αρχές του πλαισίου δημοσιονομικού κανονισμού[29] και περιλαμβάνει διατάξεις για το σχεδιασμό και την υλοποίηση του προϋπολογισμού της κοινής επιχείρησης ARTEMIS. Ο δημοσιονομικός κανονισμός μπορεί να αποκλίνει από τον δημοσιονομικό κανονισμό πλαίσιο εφόσον τούτο απαιτείται από τις ειδικές επιχειρησιακές ανάγκες της κοινής επιχείρησης ARTEMIS και υπό την προϋπόθεση προηγούμενης διαβούλευσης με την Επιτροπή.

4. Απαλλαγή ως προς την εκτέλεση του προϋπολογισμού της κοινής επιχείρησης ARTEMIS δίδεται από το Ευρωπαϊκό Κοινοβούλιο, έπειτα από σύσταση του Συμβουλίου, βάσει διαδικασίας που προβλέπεται από τον δημοσιονομικό κανονισμό της κοινής επιχείρησης ARTEMIS.

Άρθρο 14 Προγραμματισμός και υποβολή εκθέσεων

1. Στον πολυετή στρατηγικό σχεδιασμό προσδιορίζονται η στρατηγική και τα σχέδια για την επίτευξη των στόχων της κοινής επιχείρησης ARTEMIS, συμπεριλαμβανομένου του θεματολογίου έρευνας.

2. Στο ετήσιο πρόγραμμα εργασιών περιγράφεται το πεδίο εφαρμογής και ο προϋπολογισμός για τις προσκλήσεις υποβολής προσφορών που απαιτούνται για την υλοποίηση του θεματολογίου έρευνας για ένα συγκεκριμένο έτος.

3. Στο ετήσιο σχέδιο υλοποίησης προσδιορίζεται το σχέδιο για την εκτέλεση του συνόλου των δραστηριοτήτων της κοινής επιχείρησης ARTEMIS για ένα συγκεκριμένο έτος, συμπεριλαμβανομένων των προγραμματισμένων προσκλήσεων υποβολής προτάσεων και των δράσεων που πρέπει να υλοποιηθούν μέσω διαγωνισμών. Το ετήσιο σχέδιο υλοποίησης υποβάλλεται από τον εκτελεστικό διευθυντή στο διοικητικό συμβούλιο μαζί με το ετήσιο σχέδιο προϋπολογισμού.

4. Ετήσιο σχέδιο προϋπολογισμού: κάθε έτος, ο εκτελεστικός διευθυντής υποβάλλει στο διοικητικό συμβούλιο προσχέδιο του ετήσιου προϋπολογισμού που περιλαμβάνει πρόβλεψη των ετήσιων δαπανών για τα επόμενα δύο έτη, καθώς και πίνακα του προσωπικού. Στην εν λόγω πρόβλεψη, οι εκτιμήσεις εσόδων δαπανών για την πρώτη αυτή διετία αναφέρονται στον απαιτούμενο βαθμό λεπτομέρειας για την εσωτερική διαδικασία κάθε μέλους όσον αφορά τη χρηματοοικονομική του συνεισφορά στην κοινή επιχείρηση ARTEMIS. Ο εκτελεστικός διευθυντής παρέχει στο διοικητικό συμβούλιο όλες τις απαιτούμενες συμπληρωματικές πληροφορίες προς το σκοπό αυτό.Τα μέλη του διοικητικού συμβουλίου ανακοινώνουν στον εκτελεστικό διευθυντή τα σχόλιά τους επί του προσχεδίου και ιδίως επί των εκτιμήσεων πόρων και δαπανών για το επόμενο έτος. Λαμβάνοντας υπόψη τα σχόλια των μελών του διοικητικού συμβουλίου, ο εκτελεστικός διευθυντής καταρτίζει το σχέδιο του ετήσιου προϋπολογισμού για το επόμενο έτος, σε συνεργασία με την επιτροπή βιομηχανίας και έρευνας. Πριν από την 1η Σεπτεμβρίου κάθε έτους, υποβάλει στο διοικητικό συμβούλιο το σχέδιο του ετήσιου προϋπολογισμού προς έγκριση.Το σχέδιο του ετήσιου προϋπολογισμού και το ετήσιο σχέδιο υλοποίησης για ένα συγκεκριμένο έτος εγκρίνονται από το διοικητικό συμβούλιο της κοινής επιχείρησης ARTEMIS έως την 31η Οκτωβρίου του προηγούμενου έτους.

5. Στην ετήσια έκθεση δραστηριοτήτων παρουσιάζεται η πρόοδος της κοινής επιχείρησης ARTEMIS για κάθε ημερολογιακό έτος, ιδίως σε σχέση με το ετήσιο σχέδιο υλοποίησης για το εν λόγω έτος.Η ετήσια έκθεση δραστηριοτήτων υποβάλλεται από τον εκτελεστικό διευθυντή μαζί με τους ετήσιους λογαριασμούς και τον ισολογισμό.

6. Ετήσιοι λογαριασμοί και ισολογισμός: Εντός διμήνου από το τέλος κάθε οικονομικού έτους, ο εκτελεστικός διευθυντής υποβάλει στο διοικητικό συμβούλιο προς έγκριση τους ετήσιους λογαριασμούς και τον ισολογισμό. Οι ετήσιοι λογαριασμοί και ο ισολογισμός για το προηγούμενο έτος υποβάλλονται στο Ευρωπαϊκό Ελεγκτικό Συνέδριο.

Άρθρο 15 Υλοποίηση δραστηριοτήτων Ε&A

1. Η κοινή επιχείρηση ARTEMIS υποστηρίζει δραστηριότητες Ε&A μέσα από προσκλήσεις υποβολής προτάσεων ανταγωνιστικού χαρακτήρα, ανεξάρτητη αξιολόγηση και επιλογή προτάσεων, κατανομή δημοσίων πόρων σε επιλεγμένα έργα, καθώς και με τη χρηματοδότηση έργων.

2. Η κοινή επιχείρηση ARTEMIS συνάπτει συμφωνίες επιχορήγησης με συμμετέχοντες σε έργα για την υλοποίηση των έργων. Οι εν λόγω συμφωνίες επιχορήγησης αναφέρονται και, κατά περίπτωση, βασίζονται σε αντίστοιχες εθνικές συμφωνίες επιχορήγησης, όπως αναφέρεται στο άρθρο 16 παράγραφος 5 στοιχείο β).

3. Για να καταστεί δυνατή η υλοποίηση έργων και η χορήγηση δημόσιων πόρων, η κοινή επιχείρηση ARTEMIS καθιερώνει διοικητικές ρυθμίσεις με τις εθνικές οντότητες που έχουν οριστεί για το σκοπό αυτό από τα κράτη μέλη της ARTEMIS, σύμφωνα με το δημοσιονομικό κανονισμό της κοινής επιχείρησης ARTEMIS.

4. Τα κράτη μέλη της Ευρωπαϊκής Ένωσης ή συνδεδεμένες χώρες που δεν είναι μέλη της κοινής επιχείρησης ARTEMIS μπορούν να συνάπτουν παρεμφερείς ρυθμίσεις με την κοινή επιχείρηση ARTEMIS.

5. Η κοινή επιχείρηση ARTEMIS καθορίζει τις διαδικασίες για την εποπτεία και τον έλεγχο δραστηριοτήτων συμπεριλαμβανομένων διατάξεων για την παρακολούθηση και τεχνικό έλεγχο δραστηριοτήτων Ε&Α. Τα κράτη μέλη της ARTEMIS δεν απαιτούν πρόσθετες εκθέσεις παρακολούθησης και τεχνικού ελέγχου εκτός των απαιτούμενων από την κοινή επιχείρηση ARTEMIS.

Άρθρο 16 Χρηματοδότηση των έργων

1. Η δημόσια χρηματοδότηση σε συμμετέχοντες σε έργα συνίσταται στις εθνικές χρηματοοικονομικές συνεισφορές των κρατών μελών της ARTEMIS, ή/και στην χρηματοοικονομική συνεισφορά της κοινής επιχείρησης ARTEMIS. Κάθε δημόσια ενίσχυση στο πλαίσιο της παρούσας πρωτοβουλίας είναι κατά περίπτωση υπό την επιφύλαξη των διαδικαστικών και ουσιωδών κανόνων των κρατικών ενισχύσεων.

2. Στις προσκλήσεις για υποβολή προσφορών που δρομολογούνται και δημοσιεύονται από την κοινή επιχείρηση ARTEMIS προσδιορίζεται ο συνολικός διαθέσιμος προϋπολογισμός για κάθε πρόσκληση. Στον εν λόγω προϋπολογισμό αναφέρονται τα ποσά που δεσμεύονται σε εθνικό επίπεδο από κάθε κράτος μέλος της ARTEMIS και το ποσό της χρηματοοικονομικής συνεισφοράς της κοινής επιχείρησης ARTEMIS. Στις προσκλήσεις αναφέρονται τα κριτήρια αξιολόγησης σε σχέση με τους στόχους της πρόσκλησης.

3. Η χρηματοοικονομική συνεισφορά της κοινής επιχείρησης ARTEMIS στον προϋπολογισμό κάθε κλήσης ισοδυναμεί με ποσοστό 55% του συνολικού δεσμευμένου ποσού από τα κράτη μέλη της ARTEMIS, εκτός εάν το συμβούλιο των δημόσιων αρχών αποφασίσει αλλιώς έπειτα από πρόταση εκπροσώπου της Κοινότητας.

4. Προσκλήσεις, αξιολόγηση και επιλογή προτάσεων

(α) Προσκλήσεις για υποβολή προτάσεων που δρομολογούνται από την κοινή επιχείρηση ARTEMIS είναι ανοιχτές σε συμμετέχοντες που είναι εγκατεστημένοι σε κράτη μέλη της ARTEMIS και σε οποιοδήποτε άλλο κράτος μέλος της Ευρωπαϊκή Ένωσης ή συνδεδεμένης χώρας.

(β) Κοινοπραξίες συμμετεχόντων σε προτάσεις έργων που υποβάλλονται σε ανταπόκριση στις εν λόγω προσκλήσεις περιλαμβάνουν τουλάχιστον τρεις μη θυγατρικές οντότητες[30], εγκατεστημένες σε τουλάχιστον τρία κράτη μέλη της ARTEMIS.

(γ) Η διαδικασία αξιολόγησης και επιλογής εξασφαλίζει ότι η κατανομή της δημόσιας χρηματοδότησης της κοινής επιχείρησης ARTEMIS ακολουθεί τις αρχές της αριστείας και του ανταγωνισμού[31].

(δ) Έπειτα από την αξιολόγηση των προτάσεων, το συμβούλιο των δημόσιων αρχών καταρτίζει ιεραρχημένο κατάλογο προτάσεων βάσει σαφών κριτηρίων αξιολόγησης και της συνολικής συμβολής τους στην επίτευξη των στόχων της πρόσκλησης.

(ε) Το συμβούλιο των δημόσιων αρχών αποφασίζει σχετικά με την επιλογή προτάσεων και την κατανομή δημόσιας χρηματοδότησης σε επιλεγμένες προτάσεις έως το όριο του διαθέσιμου προϋπολογισμού. Η απόφαση αυτή είναι δεσμευτική για τα κράτη μέλη της ARTEMIS, χωρίς περαιτέρω διαδικασίες αξιολόγησης και επιλογής.

5. Χρηματοδότηση των έργων

(α) Η χρηματοοικονομική συνεισφορά της κοινής επιχείρησης ARTEMIS σε συμμετέχοντες σε έργα παρέχεται ως ποσοστό της συνολικής δαπάνης[32] και υλοποίησης του έργου. Το ανάλογο ποσοστό καθορίζεται σε ετήσια βάση από το συμβούλιο των δημόσιων αρχών και ανέρχεται έως 16,7%. Το εν λόγω ποσοστό είναι το ίδιο για όλους τους συμμετέχοντες σε οποιαδήποτε πρόσκληση υποβολής προτάσεων.

(β) Τα κράτη μέλη της ARTEMIS καθορίζουν συμφωνίες επιχορήγησης με συμμετέχοντες σε έργα σύμφωνα με τους εθνικούς τους κανόνες, ιδίως όσον αφορά κριτήρια επιλεξιμότητας και άλλες απαραίτητες οικονομικές και νομικές απαιτήσεις. Κατά περίπτωση, οι εθνικές χρηματοοικονομικές συνεισφορές από κράτη μέλη της ARTEMIS καταβάλλονται απευθείας στους συμμετέχοντες στα έργα σύμφωνα με εθνικές συμφωνίες επιχορήγησης. Τα κράτη μέλη της ARTEMIS καταβάλλουν μέγιστη προσπάθεια για τον συντονισμό της σύναψης συμφωνιών επιχορήγησης και έγκαιρη καταβολή των χρηματοοικονομικών συνεισφορών τους.

Άρθρο 17 Συμβάσεις παροχής υπηρεσιών και προμηθειών

Η κοινή επιχείρηση ARTEMIS καθορίζει όλες τις ενδεδειγμένες διαδικασίες και τους μηχανισμούς για την υλοποίηση, την εποπτεία και τον έλεγχο των συμβάσεων παροχής υπηρεσιών και προμηθειών που κατά περίπτωση συνάπτονται για τη λειτουργία της κοινής επιχείρησης ARTEMIS.

Άρθρο 18 Προσωπικό

1. Το προσωπικό καθορίζεται στον πίνακα προσωπικού ο οποίος περιέχεται στον ετήσιο σχέδιο προϋπολογισμού.

2. Τα μέλη του προσωπικού της κοινής επιχείρησης ARTEMIS είναι έκτακτοι υπάλληλοι και συμβασιούχοι υπάλληλοι και συνάπτουν συμβάσεις ορισμένου χρόνου, η διάρκεια των οποίων μπορεί να παραταθεί άπαξ έως μέγιστη χρονική περίοδο επτά ετών.

3. Οι δαπάνες προσωπικού βαρύνουν την κοινή επιχείρηση ARTEMIS.

4. Κάθε μέλος της κοινής επιχείρησης ARTEMIS ή του φιλοξενούντος κράτους μπορεί να προτείνει στον εκτελεστικό διευθυντή να αποσπάσει άτομα του προσωπικού του στη γραμματεία της κοινής επιχείρησης ARTEMIS.

Άρθρο 19 Ευθύνη, ασφάλιση

1. Η συμβατική ευθύνη της κοινής επιχείρησης ARTEMIS διέπεται από τις σχετικές συμβατικές διατάξεις και από το δίκαιο που εφαρμόζεται στην εκάστοτε συμφωνία σύμβαση.

2. Σε περίπτωση εξωσυμβατικής ευθύνης, η κοινή επιχείρηση ARTEMIS αποκαθιστά, σύμφωνα με τις κοινές γενικές αρχές των νομοθεσιών των κρατών μελών, τυχόν ζημίες που προκαλεί το προσωπικό της κατά την εκτέλεση των καθηκόντων του.

3. Τυχόν πληρωμές εκ μέρους της κοινής επιχείρησης ARTEMIS συνεπεία της αναφερόμενης στις παραγράφους 1 και 2 ευθύνης, καθώς και τα εξ αυτής έξοδα και δαπάνες, θεωρούνται ως δαπάνες της κοινής επιχείρησης ARTEMIS και καλύπτονται από τους πόρους της κοινής επιχείρησης ARTEMIS.

4. Η κοινή επιχείρηση ARTEMIS είναι ο μόνος υπεύθυνος για την εκπλήρωση των υποχρεώσεών της.

5. Η κοινή επιχείρηση ARTEMIS δεν είναι υπεύθυνη για την εκπλήρωση των υποχρεώσεων των μελών της. Δεν φέρει ευθύνη για κανένα κράτος μέλος της ARTEMIS που δεν έχει εκπληρώσει τις υποχρεώσεις του από προσκλήσεις για υποβολή προτάσεων που έχει δρομολογήσει η κοινή επιχείρηση ARTEMIS.

6. Τα μέλη δεν είναι υπεύθυνα για καμία οικονομική υποχρέωση της κοινής επιχείρησης ARTEMIS. Η οικονομική ευθύνη των μελών είναι εσωτερική ευθύνη, αποκλειστικά έναντι της κοινής επιχείρησης ARTEMIS, και περιορίζεται στην εκ μέρους τους ανάληψη δέσμευσης να συνεισφέρουν στους πόρους όπως ορίζεται στο άρθρο 10 παράγραφος 2.

7. Η οικονομική ευθύνη της κοινής επιχείρησης ARTEMIS για τις οφειλές της περιορίζεται στις συνεισφορές που έχουν πραγματοποιήσει τα κράτη μέλη στις τρέχουσες δαπάνες όπως ορίζεται στο άρθρο 10 παράγραφος 2.

8. Η κοινή επιχείρηση ARTEMIS συνάπτει και διατηρεί κατάλληλη ασφάλιση.

Άρθρο 20 Σύγκρουση συμφερόντων

Η κοινή επιχείρηση ARTEMIS αποφεύγει κάθε σύγκρουση συμφερόντων κατά την εκτέλεση των δραστηριοτήτων της.

Άρθρο 21 Προστασία των οικονομικών συμφερόντων

1. Η κοινή επιχείρηση ARTEMIS διενεργεί επιτόπιους ελέγχους και οικονομικούς ελέγχους μεταξύ των αποδεκτών της δημόσιας χρηματοδότησης της κοινής επιχείρησης ARTEMIS. Οι εν λόγω έλεγχοι μπορούν να πραγματοποιούνται είτε απευθείας από την κοινή επιχείρηση ARTEMIS είτε από κράτη μέλη της ARTEMIS για λογαριασμό της.

2. Η Επιτροπή και το Ευρωπαϊκό Ελεγκτικό Συνέδριο μπορούν να διενεργούν, εφόσον είναι αναγκαίο, επιτόπιους ελέγχους μεταξύ των αποδεκτών της χρηματοδότησης της κοινής επιχείρησης ARTEMIS και των υπαλλήλων που είναι αρμόδιοι για την χορήγησή τους. Προς το σκοπό αυτό, η κοινή επιχείρηση ARTEMIS εξασφαλίζει ότι οι συμφωνίες ή οι συμβάσεις επιχορήγησης που συνάπτει προβλέπουν το δικαίωμα της Επιτροπής και του Ευρωπαϊκού Ελεγκτικού Συνεδρίου να διεξάγουν τους ενδεδειγμένους ελέγχους και, σε περίπτωση διαπίστωσης παρατυπιών, να επιβάλουν αποτρεπτικές και αναλογικές κυρώσεις.

3. Η Ευρωπαϊκή υπηρεσία καταπολέμησης της απάτης (OLAF), που συγκροτήθηκε με την απόφαση της Επιτροπής 1999/352/ΕΚ, ΕΚΑΧ, Ευρατόμ, διαθέτει τις ίδιες εξουσίες όσον αφορά την κοινή επιχείρηση και τα μέλη του προσωπικού της όπως εκείνες που διαθέτει ως προς τις υπηρεσίες της Επιτροπής. Μόλις θεσπιστεί η κοινή επιχείρηση, προσχωρεί στη διοργανική συμφωνία της 25ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής όσον αφορά τις εσωτερικές έρευνες εκ μέρους της OLAF. Το διοικητικό συμβούλιο εγκρίνει την εν λόγω προσχώρηση και θεσπίζει τα απαραίτητα μέτρα για τη διευκόλυνση των εσωτερικών ερευνών που διεξάγει η OLAF.

Άρθρο 22 Διάλυση της κοινής επιχείρησης

1. Στο τέλος της περιόδου που αναφέρεται στο άρθρο 1 παράγραφος 3 η κοινή επιχείρηση ARTEMIS διαλύεται.

2. Η διαδικασία διάλυσης κινείται αυτομάτως εφόσον η Επιτροπή αποχωρήσει από την κοινή επιχείρηση ARTEMIS.

3. Για τις ανάγκες της διαδικασίας διάλυσης της κοινής επιχείρησης, το διοικητικό συμβούλιο ορίζει έναν ή περισσότερους εκκαθαριστές, οι οποίοι συμμορφώνονται προς τις αποφάσεις του διοικητικού συμβουλίου.

4. Κατά τη διάλυσή της, η κοινή επιχείρηση ARTEMIS επιστρέφει στο φιλοξενούν κράτος όλα τα στοιχεία υλικής υποστήριξης που αυτό έχει θέσει στη διάθεσή της σύμφωνα με τη συμφωνία φιλοξενίας που προβλέπεται στο άρθρο 25.

5. Αφού επιστραφούν όλα τα στοιχεία υλικής υποστήριξης όπως προβλέπεται στην παράγραφο 4, τυχόν περαιτέρω περιουσιακά στοιχεία χρησιμοποιούνται για να καλύψουν τα χρέη της κοινής επιχείρησης ARTEMIS και τις δαπάνες που συνδέονται με τη διάλυσή της. Τυχόν πλεόνασμα ή έλλειμμα κατανέμεται μεταξύ των μελών που υπάρχουν κατά το χρόνο της διάλυσης ή καλύπτεται από τα μέλη αυτά κατ’ αναλογία του πραγματικού ποσού της συνεισφοράς τους στην κοινή επιχείρηση ARTEMIS.

6. Απομένοντα περιουσιακά στοιχεία διανέμονται στα υφιστάμενα κατά το χρόνο της διάλυσης μέλη κατ’ αναλογία του πραγματικού ποσού της συνεισφοράς τους στην κοινή επιχείρηση ARTEMIS.

7. Καθορίζεται διαδικασία ad hoc για να εξασφαλιστεί κατάλληλη διαχείριση ενδεχόμενων συμφωνιών επιχορήγησης και συμβάσεων παροχής υπηρεσιών και προμηθειών που έχουν συναφθεί από την κοινή επιχείρηση ARTEMIS, οι οποίες είναι μεγαλύτερης διάρκειας από τη διάρκεια της κοινής επιχείρησης ARTEMIS.

Άρθρο 23 Τροποποίηση του καταστατικού

1. Το παρόν καταστατικό της κοινής επιχείρησης ARTEMIS τίθεται σε ισχύ έπειτα από την έγκρισή του από τα ιδρυτικά μέλη κατά την πρώτη συνεδρίαση του διοικητικού συμβουλίου.

2. Κάθε μέλος της κοινής επιχείρησης ARTEMIS μπορεί να υποβάλει στο διοικητικό συμβούλιο σχέδιο πρότασης για τροποποίηση του καταστατικού.

3. Οι προτάσεις για τροποποίηση του καταστατικού εγκρίνονται από το διοικητικό συμβούλιο σύμφωνα με τις διατάξεις του άρθρου 6 και υποβάλλονται προς απόφαση στην Επιτροπή.

4. Με την επιφύλαξη της παραγράφου 3, κάθε τροποποίηση του άρθρου 1 παράγραφος 3, του άρθρου 4, του άρθρου 10 παράγραφος 4 δεύτερη περίπτωση και του άρθρου 10 παράγραφος 5 πρώτη περίπτωση, θεωρούνται ουσιώδη στοιχεία και επομένως υποβάλλονται προς έγκριση στο Συμβούλιο

5. Οι αλλαγές στο καταστατικό της ARTEMISIA κοινοποιούνται στο διοικητικό συμβούλιο της κοινής επιχείρησης ARTEMIS τουλάχιστον σαράντα πέντε ημέρες πριν από τη θέσπισή τους

Άρθρο 24 Πολιτική σε θέματα διανοητικής ιδιοκτησίας

1. Στόχος της πολιτικής διανοητικής ιδιοκτησίας, όπως παρουσιάζεται στο παρόν άρθρο, είναι η προώθηση της δημιουργίας γνώσης και η αξιοποίησή της, η επίτευξη δίκαιης κατανομής των δικαιωμάτων, η ανταμοιβή της καινοτομίας, καθώς και η επίτευξη ευρύτερης συμμετοχής ιδιωτικών και δημόσιων οντοτήτων στα έργα.

2. Για τους σκοπούς του παρόντος άρθρου νοούνται ως:

(α) «πληροφορία», κάθε σχέδιο, προδιαγραφή, φωτογραφία, δείγμα, μοντέλο, διεργασία, διαδικασία, οδηγία, λογισμικό, έκθεση, έγγραφο ή κάθε άλλη τεχνική ή/και εμπορική πληροφορία, τεχνογνωσία, δεδομένο ή τεκμήριο οποιουδήποτε είδους, συμπεριλαμβανομένων προφορικών πληροφοριών, εκτός αντικειμένων που προστατεύονται από «δικαιώματα διανοητικής ιδιοκτησίας» (ΔΔΙ)·

(β) «δικαιώματα διανοητικής ιδιοκτησίας» (ΔΔΙ), κάθε δικαίωμα διανοητικής ιδιοκτησίας, συμπεριλαμβανομένων διπλωμάτων ευρεσιτεχνίας, υποδειγμάτων χρησιμότητας και πιστοποιητικών χρησιμότητας, δικαιωμάτων βιομηχανικού σχεδιασμού, δικαιωμάτων πνευματικής ιδιοκτησίας, εμπορικών μυστικών, δικαιωμάτων βάσεων δεδομένων, δικαιωμάτων τοπογραφιών προϊόντων ημιαγωγών, καθώς και οποιωνδήποτε καταχωρίσεων, εφαρμογών, υποδιαιρέσεων, συνεχίσεων, επανεξετάσεων, ανανεώσεων ή επανεκδόσεων οποιουδήποτε από τα προηγούμενα, εξαιρουμένων των εμπορικών σημάτων και επωνυμιών·

(γ) «προϋπάρχουσα πληροφορία», κάθε πληροφορία που βρίσκεται υπό την ιδιοκτησία ή τον έλεγχο ενός συμμετέχοντος σε έργο κατά την ημερομηνία που τέθηκε σε ισχύ η αντίστοιχη συμφωνία έργου, ή της οποίας η ιδιοκτησία ή ο έλεγχος αποκτήθηκε από συμμετέχοντα στο έργο ως αποτέλεσμα δραστηριοτήτων εκτός του πλαισίου του έργου·

(δ) «προϋπάρχοντα ΔΔΙ», κάθε ΔΔΙ που βρίσκεται υπό την ιδιοκτησία ή τον έλεγχο ενός συμμετέχοντος σε έργο κατά την ημερομηνία που τέθηκε σε ισχύ η αντίστοιχη συμφωνία έργου, ή της οποίας η ιδιοκτησία ή ο έλεγχος αποκτήθηκε κατά τη διάρκεια της αντίστοιχης συμφωνίας έργου ως αποτέλεσμα δραστηριοτήτων εκτός του πλαισίου του έργου·

(ε) «προϋπάρχοντα στοιχεία», προϋπάρχουσες πληροφορίες και προϋπάρχοντα ΔΔΙ·

(στ) «νέα πληροφορία», κάθε πληροφορία που δημιουργείται ως αποτέλεσμα των δραστηριοτήτων που διεξάγονται εντός του πλαισίου του εκάστοτε έργου, όπως καθορίζεται στην αντίστοιχη συμφωνία του έργου·

(ζ) «νέα ΔΔΙ», κάθε ΔΔΙ που δημιουργείται ως αποτέλεσμα των δραστηριοτήτων που διεξάγονται εντός του πλαισίου του εκάστοτε έργου, όπως καθορίζεται στην αντίστοιχη συμφωνία του έργου·

(η) «νέα στοιχεία», νέες πληροφορίες και νέα ΔΔΙ·

(θ) «δικαίωμα πρόσβασης», μη αποκλειστικές άδειες και δικαιώματα χρηστών σε προϋπάρχοντα και νέα στοιχεία, στα οποία δικαιώματα δεν περιλαμβάνεται το δικαίωμα παραχώρησης περαιτέρω άδειας εκμετάλλευσης, εκτός εάν έχει συμφωνηθεί διαφορετικά στη συμφωνία έργου·

(ι) «απαιτούμενο», σημαίνει «απαραίτητο από τεχνική άποψη» για την υλοπ